Hamilton rindukan perlumbaan sukar di Litar Sepang

KUALA LUMPUR: Juara Formula Satu (F1) tujuh kali Lewis Hamilton, mengakui litar Antarabangsa Sepang (SIC) yang ikonik, sehingga kini kekal sebagai litar perlumbaan paling sukar dalam kariernya, dan berharap akan dapat berlumba semula di situ.

Pelumba British berusia 37 tahun itu berkata SIC sebuah litar yang menarik dan sentiasa menjanjikan satu perlumbaan yang epik, ketika Grand Prix (GP) F1 Malaysia.

Bagaimanapun, Hamilton yang hanya pernah menang di litar itu pada musim 2014 berkata berlumba dalam kepanasan waktu tengah hari memberikan cabaran dari aspek fizikal, selain cuaca yang tidak menentu, menjadikan perlumbaan di litar sepanjang 5.53 kilometer (km) itu selalu menawarkan perlumbaan yang sukar.

“Saya masih ingat pada perlumbaan pertama saya di sini pada 2007, saya rasa saya di tempat kedua (dan) ia merupakan podium kedua saya dalam karier. Saya hilang empat kilogram pada perlumbaan itu,  Saya masih ingat bagaimana sukarnya ketika hendak keluar daripada kereta.

“Pada tahun-tahun selepas itu kami alami pengalaman berbeza, bukan sahaja sangat panas tetapi kemudiannya hujan, kadang-kala apabila ia hujan, ia hujan dengan lebat. Saya sedih kami tidak dapat gunakan litar itu lagi tetapi saya tahu ia masih digunakan untuk GP Moto… semoga suatu hari nanti kami boleh lakukannya semula dan kami akan kembali,” katanya.

Hamilton berkata demikian pada sidang media Petronas dan Pasukan Mercedes-AMG F1, di sini hari ini.

Kali terakhir GP Malaysia dianjurkan ialah pada 2017, selepas kerajaan membuat keputusan untuk tidak menganjurkannya lagi selepas diadakan selama 19 tahun.

Sementara itu, Hamilton yang masih belum memenangi sebarang perlumbaan musim ini tidak melihatnya sebagai ‘kemarau kemenangan’ ataupun sebagai suatu ‘penamat’.

“Saya tidak melihatnya sebagai kemarau kemenangan… saya rasakan tahun ini merupakan tahun pembangunan … masih ada enam perlumbaan (lagi) jadi masih ada enam peluang dan kami akan cuba untuk menang, tetapi jika kami tidak lakukannya, saya tidak rasakan ia suatu penamat. Kami akan kembali ke tempat teratas,” katanya.

Hamilton masih mempunyai enam perlumbaan untuk menamatkan kemarau kemenangan dan mengekalkan rekod musim berturut-turut dalam F1 paling banyak dengan sekurang-kurangnya satu kemenangan GP, yang pada masa ini beliau kongsi bersama legenda dan rakan, juara tujuh kali Michael Schumacher.

Hamilton pada ketika ini berada pada kedudukan keenam terbaik pelumba dengan 168 mata, manakala pelumba Red Bull Max Verstappen akan memenangi kejuaraan dunianya yang kedua, jika pelumba Belanda berusia 24 tahun itu memenangi GP Singapura hujung minggu ini. – BERNAMA


Kadar subsidi harga padi naik daripada RM360 kepada RM500 setiap tan mulai esok – PM

PARIT BUNTAR: Datuk Seri Anwar Ibrahim hari ini mengumumkan kenaikan kadar Skim Subsidi Harga Padi (SSHP) daripada RM360 per metrik tan kepada RM500 per metrik tan berkuat kuasa esok.

Khabar gembira buat pesawah padi itu diumumkan Perdana Menteri ketika berucap merasmikan Majlis Sentuhan Agro Madani Peringkat Negeri Perak, di Dewan Kerian Lermai, di sini.

Beliau berkata, dengan kenaikan itu pesawah akan menerima sekurang-kurangnya RM1,700 per metrik tan yang akan meningkatkan pendapatan pesawah negara ini.

Anwar menyifatkan, peningkatan SSHP sebanyak RM140 yang diunjur itu membabitkan peruntukan tambahan sebanyak RM1 bilion setahun, adalah satu-satunya kenaikan subsidi itu sejak kenaikan terakhir diumumkan kira-kira 25 tahun lalu.

“Ini kenaikan terbesar dalam sejarah. Kenaikan (subsidi padi) yang paling akhir adalah semasa Anwar Ibrahim sebagai Menteri Kewangan dulu, 25 tahun lalu.

“Alhamdulillah, kini sudah jadi Menteri Kewangan subsidi itu naik lagi dari RM360 kepada RM500,” katanya.

Turut dihadiri pada majlis itu ialah Menteri Pertanian dan Keterjaminan Makanan, Datuk Seri Mohamad Sabu, lapor Berita Harian.

Menyentuh mengenai isu yang sering menjadi rungutan pesawah iaitu berkenaan pemotongan permutuan beras (padi) basah, Anwar berkata, kerajaan akan mengawal keadaan itu dengan melatih pegawai di Jabatan Pertanian yang akan ditempatkan secara khusus di kilang padi

“Ada komplen (aduan) mengenai kawalan pemotongan permutuan sebab kadangkala betul, tetapi kadangkala harga yang patut dipotong lima peratus tiba-tiba jadi 10 peratus.

“Saya sudah bincang dengan Kementerian Pertanian dan Keterjaminan Makanan (KPKM) yang mana nanti kita akan melatih Pegawai Pertanian khusus yang akan ada di kilang-kilang swasta bagi memantau secara bebas.

“Ia supaya pengilang swasta tak potong beras basah ikut selera mereka, sebaliknya kena ada syarat tertentu. Berdasarkan perundangan, Padiberas Nasional Bhd (Bernas) terpaksa beli beras basah (selaku pembeli akhir) kalau orang tak mahu beli dari pesawah, jadi Bernas kena membelinya,” katanya.

Author

Media Variasi

View all posts

View all posts


Tuduhan untuk jejaskan saya dalam PRN akan datang – Sanusi

MENTERI Besar Kedah, Datuk Seri Muhammad Sanusi Md Nor mendakwa kerajaan ketika ini seolah-olah ketakutan dan bankrap, susulan kes pertuduhan yang dihadapinya pada Selasa.

Ketua Pengarah Pilihanraya Perikatan Nasional (PN) itu berkata, pertuduhan itu sekali gus menjejaskan peluang beliau dalam Pilihan Raya Negeri (PRN) bulan depan.

“Tujuan mereka adalah untuk menjejaskan saya dalam PRN. Saya yakin dengan pendakwaan ini rakyat Malaysia memahami tujuan mereka dan hasrat sebenar mereka.

“Nampaknya di Malaysia ini tidak boleh cakap apa-apa. Kalau di medan politik biasanya orang selesaikan masalah politik di medan politik, kita beri hujah balas kerana ada orang yang takut di Malaysia ini,” katanya pada sidang media di Mahkamah Selayang, dekat Batu Caves, Selangor pada Selasa.

Jelas Ahli Dewan Undangan (ADUN) Jeneri itu, beliau memberi kerjasama yang baik ketika ditahan di kediamannya di Kuala Lumpur pada 3 pagi Selasa.

“Selepas tangkapan itu ada siasatan kes lagi berkaitan dengan satu lagi ucapan saya di tempat lain.

“Saya harap PRN akan datang ini PN akan menang di enam negeri,” katanya.

Muhammad Sanusi berkata, beliau hanya mengetahui pentuduhan terhadapnya melalui laporan media tetapi tiada sebarang notis diberikan.

“Saya sememangnya mahu hadir ke mahkamah pagi ini tetapi mereka tetap datang buat tangkapan pukul 3 pagi di kediaman saya di Kuala Lumpur.

“Saya beri kerjasama yang baik untuk hadir,” katanya.

Terdahulu, Muhammad Sanusi mengaku tidak bersalah di dua Mahkamah Sesyen Selayang atas pertuduhan menghasut berhubung isu pelantikan Menteri Besar Selangor dan penubuhan Kerajaan Perpaduan dalam satu ceramah politik, minggu lalu.

Muhammad Sanusi, 49, tenang ketika pertuduhan dibacakan jurubahasa mahkamah di hadapan Hakim Nor Rajiah Mat Zin dan Osman Affendi Mohd Shalleh.

Mengikut kedua-dua pertuduhan, Muhammad Sanusi didakwa melakukan perbuatan menghasut dengan menyebut perkataan yang mempunyai kecenderungan untuk membangkitkan perasaan tidak setia terhadap mana-mana Raja dan mempertikaikan Perdana Menteri, Datuk Seri Anwar Ibrahim berhubung penubuhan Kerajaan Perpaduan.

Kedua-dua kesalahan didakwa dilakukan di Simpang 4, Taman Selayang Mutiara, Kampung Bendahara, di Selayang, pada pukul 11 malam 11 Julai lalu.

Beliau didakwa mengikut Seksyen 4 (1) (a) Akta Hasutan 1948 yang boleh dihukum mengikut Seksyen 4(1) akta sama yang membawa hukuman denda maksimum sehingga RM5,000 atau penjara maksimum tiga tahun atau kedua-duanya, jika sabit kesalahan.

Pendakwaan dikendalikan Peguam Cara Negara Datuk Ahmad Terrirudin Mohd Salleh dan dua Timbalan Pendakwa Raya Datuk Manoj Kurup serta Datuk Masri Mohd Daud manakala Muhammad Sanusi diwakili peguam Datuk Shaharudin Ali dan Wan Rohimi Wan Daud.

Ahmad Terrirudin menawarkan wang jaminan masing-masing sebanyak RM5,000 terhadap Muhammad Sanusi dan memohon perintah larangan bersuara kepada Muhammad Sanusi untuk tidak mengeluarkan sebarang komen mengenai kes ini sehingga selesai.

Author

Fazleen Safina Abd Jamil

View all posts

View all posts


Syed Saddiq kena sedar menang di Muar atas bantuan PH – Loke

CYBERJAYA: Setiausaha Agung DAP, Anthony Loke mengingatkan Ahli Parlimen Muar, Syed Saddiq Syed Abdul Rahman bahawa kemenangannya di Muar disebabkan sokongan oleh pengundi Pakatan Harapan (PH).

Kata Loke, PH banyak membantu Syed Saddiq atas persefahaman kerjasama dengan PH sehingga meraih kemenangan di Muar.

“Saya nak beri amaran kepada Syed Saddiq bahawa kemenangannya di Muar adalah atas persefahaman kerjasama dengan PH. Dia tidak menang di Muar atas kapasiti partinya sendiri. Dia menang atas sebab persefahaman dengan PH.

“Kita tidak letak calon kita di sana (Muar), malah DAP dan PH sokong serta bantu kempen beliau ketika Pilihan Raya Umum (PRU) lalu,” katanya seperti dilapor Utusan hari ini.

Beliau berkata demikian pada sidang akhbar selepas menyampaikan ucapan dasar pada Persidangan Tahunan DAP 2023 di sini, pada Ahad.

Tambah Loke, PH sendiri memberi enam kerusi kepada MUDA untuk bertanding pada PRU lalu bagi mengelak pertembungan dalam blok PH.

Malah, maklum beliau, PH turut memberi laluan kepada Presiden MUDA itu untuk menang di Muar dan kemenangan itu atas blok PH.

“Walaupun dia (Syed Saddiq) tidak bertanding atas bendera PH tapi dia bertanding atas blok PH. Justeru, dia juga ada obligasi untuk memastikan kemenangan beliau di Muar mendokong Kerajaan Perpaduan pada hari ini.

“Dia juga ada tanggungjawab itu dan dia menang atas undian daripada pengundi PH,” katanya.

Terdahulu, Syed Saddiq menyatakan mahu menarik sokongan terhadap Kerajaan Perpaduan susulan keputusan kes rasuah membabitkan Datuk Seri Dr Ahmad Zahid Hamidi baru-baru ini.

Syed Saddiq dilaporkan berkata, MUDA tidak akan teragak-agak menilai kedudukan dalam menyokong Kerajaan Perpaduan jika tiga tuntutan parti itu terhadap perkembangan kes membabitkan Ahmad Zahid tidak diambil tindakan susulan oleh kerajaan.

Author

Diyana Rahip

View all posts

View all posts


Anwar harap penganjuran LIMA terus bawa kejayaan kepada negara

KUALA LUMPUR: Perdana Menteri, Datuk Seri Anwar Ibrahim berharap Pameran Maritim dan Aeroangkasa Antarabangsa Langkawi (LIMA ‘23) yang melabuhkan tirainya semalam akan terus membawa kejayaan kepada negara dalam penganjuran yang akan datang.

Beliau turut berharap acara dwitahunan itu kekal membawa pulangan berganda meliputi sektor ekonomi, perdagagangan, pertahanan dan keselamatan.

“Semestinya besar harapan agar LIMA ‘23 akan mengukuhkan lagi kedudukan Malaysia sebagai hab serantau bagi industri aeroangkasa dan maritim sekali gus merealisasikan Rangka Tindakan Industri Aeroangkasa Malaysia (MAIB) dan Pelan Induk Perkapalan Malaysia,” katanya menerusi catatan di Facebook hari ini.

Menteri Pertahanan, Datuk Seri Mohamad Hasan ketika berucap pada majlis penutupan LIMA ‘23 semalam berkata, perjanjian bernilai RM17.6 bilion telah ditandatangani pada LIMA ‘23 dengan RM10.1 bilion dalam 43 kontrak adalah berkaitan pertahanan.

LIMA ‘23 yang merupakan edisi ke-16  bertemakan  “Titik Perhubungan Perdagangan Maritim dan Aeroangkasa Asia” bermula Selasa lepas dan berakhir semalam.  LIMA edisi seterusnya dijangka berlangsung pada Mei 2025.

Penganjuran tahun ini melibatkan dua kementerian iaitu Kementerian Pertahanan (sektor pertahanan) dan Kementerian Pengangkutan (sektor komersial). – BERNAMA


Pelaksanaan rangkaian 5G DNB antara yang terpantas di dunia

CYBERJAYA: Pelaksanaan rangkaian 5G oleh Digital Nasional Berhad (DNB) tercapai lebih awal dari yang dijadualkan dan akan menjangkau 40 peratus ‘liputan di kawasan berpenduduk’ (COPA) di seluruh negara menjelang Disember 2022.

Perkara tersebut diumumkan DNB dalam satu kenyataan pada Isnin, katanya DNB berada di landasan untuk mencapai komitmen 80 peratus COPA pada 2024 atau lebih cepat.

Menurut DNB, rangkaian tersebut akan mencapai 14 juta penduduk di lokasi rangkaian yang ditetapkan dan melebihi 30 juta penduduk dalam tempoh dua tahun akan datang.

“40 peratus COPA akan dicapai dengan sekitar 3,500 tapak berbanding 4,018 tapak yang dirancang sebelum ini. Pengurangan kiraan tapak tersebut adalah berpunca daripada masalah rantaian bekalan pada awal tahun ini, dan kelewatan dalam mendapatkan kelulusan pihak berkuasa tempatan terutamanya di Selangor dan Sarawak.

“Sebahagian besar masalah ini telah pun selesai dan rangkaian DNB akan terus dilaksanakan secara progresif pada 2023 sebagaimana yang dirancang.

“Bagi mengatasi kelewatan tersebut dan mencapai 40 peratus COPA, DNB telah mengubah hala pelaksanaan ke negeri-negeri yang sebelum ini dijadualkan pelaksanaannya pada tahun 2023 dan seterusnya,” kata DNB.

Untuk rekod, rangkaian 5G Malaysia telah meliputi hampir keseluruhan Wilayah Persekutuan, Putrajaya dan Selangor, selain kawasan-kawasan utama di Pulau Pinang, Johor dan Negeri Sembilan.

Malah, rangkaian tersebut juga telah meliputi sebahagian daripada Melaka, Perak, Kelantan, Sabah dan Sarawak.

Sementara itu, Ketua Ericsson Malaysia, Sri Lanka dan Bangladesh, David Hägerbro turut mengesahkan kepantasan pelaksanaan 5G oleh DNB itu.

“Pelaksanaan rangkaian 5G untuk DNB adalah antara yang terpantas di dunia kerana pelaksanaannya baru saja dimulakan pada Oktober 2021,” kata David.

Ketua Pegawai Operasi DNB, Nasution Mohamed pula menguatkan keyakinannya bahawa 80 peratus COPA akan dicapai dalam 18 bulan akan datang.

“Atas dasar permintaan untuk perkhidmatan 5G serta sokongan yang diterima untuk mendapatkan kelulusan yang diperlukan daripada pelbagai pihak berkuasa negeri dan tempatan bagi mempercepatkan pelaksanaan rangkaian, kami yakin 80 peratus COPA bakal dicapai dalam tempoh 18 bulan akan datang,” kata Nasution.

DNB turut menyatakan bahawa lima daripada enam MNO Operator Rangkaian Mudah Alih (MNO) di Malaysia telah mula menyediakan perkhidmatan 5G secara runcit kepada pengguna.

Jelasnya, MNO tersebut secara kolektif mempunyai lebih daripada 20 juta pelanggan.

“Lima MNO itu ialah Celcom Axiata Bhd, Digi Telecommunications Sdn Bhd, Telekom Malaysia Bhd (TM), U Mobile Sdn Bhd dan YTL Communications Sdn Bhd (YES).

“MNO itu telah mula menyediakan perkhidmatan runcit 5G kepada pengguna akhir mereka, selepas menandatangani Perjanjian Akses 5G masing-masing dengan DNB pada 31 Oktober 2022.

“Walau bagaimanapun, pelanggan Maxis Bhd masih belum dapat mengakses perkhidmatan 5G buat masa ini sementara menunggu kelulusan daripada para pemegang saham untuk melaksanakan Perjanjian Akses 5G yang dijangka akan berlangsung sekitar Januari 2023,” kata DNB lagi.

Author

Faridah Amiratul

View all posts

View all posts


‘Rombakan Kabinet lepas PRN? Kita tunggu kalau benar’ – Zahid Hamidi

CYBERJAYA: Sebarang rombakan Kabinet di bawah Kerajaan Perpaduan adalah hak mutlak dan berdasarkan budi bicara perdana menteri, kata Timbalan Perdana Menteri, Datuk Seri Ahmad Zahid Hamidi.

“Lazimnya tiada seorang perdana menteri berbincang dalam (mesyuarat) Kabinet untuk melakukan rombakan.

“Kita tunggu kalau benar perkara itu (rombakan selepas pilihan raya negeri) berlaku,” katanya seperti dilapor Astro Awani.

Beliau berkata demikian pada sidang media selepas merasmikan Majlis Kemuncak Minggu Latihan Kebangsaan (NTW) 2023 di Putrajaya pada Sabtu.

Kenyataan itu diberi susulan timbul desas-desus yang tersebar mengenai kemungkinan Perdana Menteri, Datuk Seri Anwar Ibrahim akan merombak barisan Jemaah Menteri selepas Pilihan Raya Negeri (PRN).

Untuk rekod, enam negeri akan mengadakan PRN tahun ini iaitu Kelantan, Terengganu, Kedah, Selangor, Negeri Sembilan dan Pulau Pinang.

Author

Diyana Rahip

View all posts

View all posts


NDTV India: CBI sekat jualan kepentingan dalam Astro Awani

Urus niaga itu ditangguhkan selepas Biro Penyiasatan Pusat (CBI) menahan kelulusannya, New Delhi Television Limited berkata dalam satu kenyataan pasaran saham pada Jumaat.

“Syarikat sedang meneliti pilihan undang-undang yang ada untuknya dan akan mengambil tindakan sewajarnya,” kata syarikat itu.

Penjualan itu memerlukan kelulusan Reserve Bank of India (RBI) dan pihak berkuasa lain, kata syarikat itu yang mengendalikan saluran berita popular India NDTV.

New Delhi Television Limited dan anak syarikatnya NDTV Networks Limited menandatangani perjanjian dengan Astro Entertainment Sdn Bhd pada Januari tahun ini untuk penjualan 20 peratus kepentingannya dalam rangkaian Malaysia itu pada harga RM8.5 juta. – BERNAMA


RM10 juta diperuntuk bagi Jelajah Jualan Ehsan Rakyat Selangor – Exco

Pengerusi Jawatankuasa Tetap Infrastruktur, Kemudahan Awam, Pemodenan Pertanian dan Industri Asas Tani Selangor Izham Hashim berkata jelajah yang merupakan kesinambungan daripada Program Intervensi Harga Makanan Ehsan itu akan berlangsung selama tiga bulan di kesemua sembilan daerah negeri itu bermula 6 Sept ini.

Izham berkata jelajah berkenaan antara usaha kerajaan mendepani masalah kenaikan harga barang khususnya barangan makanan keperluan asas yang dijual jauh lebih murah dari harga pasaran.

“Antara barangan utama yang akan dijual ialah ayam bulat 1.8 hingga 2 kilogram (kg), beras 5 kg dan telur ayam gred B 30 biji dijual dengan harga RM10 sahaja dengan kami mengehadkan pembelian dua unit untuk satu item.

“Sebanyak sembilan trak akan digunakan bagi menjelajah ke semua daerah di seluruh Selangor yang akan kami umum menerusi media sosial rasmi kami selepas ini,” katanya selepas pelancaran program itu.

Terdahulu Jelajah Jualan Ehsan Rakyat Selangor dilancarkan Menteri Besar Selangor Datuk Seri Amirudin Shari sempena Sambutan Hari Kebangsaan 2022 peringkat negeri itu di Dataran Shah Alam, malam tadi.

Pada pelancaran jelajah itu, kesemua barangan iaitu ayam, telur gred B, ikan kembung, beras dan daging import dijual pada harga istimewa iaitu RM5 seunit kecuali minyak masak 5kg pada harga RM10 sebotol.

Sementara itu, Ketua Pegawai Eksekutif Kumpulan PKPS Dr Mohamad Khairil Mohamad Razi berkata projek penanaman  jagung bijirin kerajaan negeri bertujuan mengurangkan kebergantungan bekalan makanan ayam import di Kuala Langat kini dalam proses pembersihan kawasan. – BERNAMA


Gangguan LRT: Pampasan dalam bentuk pelanjutan tempoh sah laku pas

PETALING JAYA: Prasarana Malaysia Bhd (Prasarana) akan memberi pampasan kepada pengguna transit aliran ringan (LRT) yang terjejas akibat gangguan perkhidmatan dengan melanjutkan tempoh sah laku pas, kata Menteri Pengangkutan, Datuk Seri Dr Wee Ka Siong.

Beliau berkata, lanjutan tempoh sah laku pas itu seperti My50, iaitu pas tanpa had untuk pengguna perkhidmatan Rapid KL, akan bergantung kepada pihak pengurusan Prasarana.

“Kami melihat tidak adil jika seminggu tidak boleh guna (LRT) tetapi tetap membayar. Tempoh sah laku akan dilanjutkan, berapa lama bergantung kepada pengurusan Prasarana.

“Saya telah dapat kepastian daripada Prasarana, itu yang akan dilakukan,” katanya dalam sidang media berhubung isu gangguan perkhidmatan LRT laluan Kelana Jaya, di sini hari ini.

Prasarana telah mengumumkan 16 stesen LRT dari Kelana Jaya hingga Stesen Ampang Park digantung operasi selama tujuh hari bermula 9 Nov lepas ekoran gangguan sistem. – BERNAMA


SEMPORNA: Tiga lagi menara telekomunikasi akan dibina di Pulau Bum Bum, di sini bagi memastikan seluruh pulau menerima capaian Internet sepenuhnya, kata Menteri Komunikasi dan Multimedia Tan Sri Annuar Musa.

Beliau berkata setakat ini pulau itu mempunyai sembilan menara telekomunikasi dan pembinaan menara baharu yang membabitkan Kampung Gelam-Gelam, Kampung Singgahmata serta Kampung Tabunan perlu disiapkan sebelum akhir tahun depan.

“Di sini (Pulau Bum Bum) perlu keseluruhan 12 menara kerana pulau ini besar. Suruhanjaya Komunikasi dan Multimedia (MCMC) pastikan siapkan segera (menara) jangan tangguh… saya mahu siap sebelum akhir 2023, lagi cepat lagi bagus supaya jaringan Internet di sini lebih baik.

“Apabila menara baharu ini siap, sudah tentu membantu menyelesaikan masalah liputan jalur lebar yang dihadapi penduduk kampung,” katanya ketika berucap selepas meninjau menara telekomunikasi di Kampung Kabimbangan, Pulau Bum Bum hari ini.

Annuar berkata penduduk kampung juga perlu memanfaatkan capaian Internet yang lebih baik itu dengan menambah pendapatan keluarga.

“Internet jangan kita guna sekadar telefon, WhatsApp, tidak cukup. Orang kampung mesti jadikan  kegiatan ekonomi lebih baik kerana melalui kemudahan Internet, barang di Pulau Bum Bum pun boleh dijual di seluruh negara,” katanya.

Beliau turut meminta MCMC mewujudkan satu lagi Pusat Ekonomi Digital Keluarga Malaysia (PEDi) di Pulau Bum Bum bagi membantu anak muda dan penduduk untuk terlibat dalam kegiatan ekonomi desa serta ekonomi digital.

“Apabila siap 12 menara dan ada PEDi, rakyat di sini akan dapat diperkenalkan dengan teknologi baharu serta terkini dan tambah pendapatan keluarga… ini tanda buah tangan saya kepada Semporna,” katanya.

Sementara itu, Annuar turut mencadangkan supaya satu kempen ‘Jangan Membuang Sampah Ke Laut’ dilaksanakan di daerah ini.

“Itu khazanah Tuhan beri, jangan dirosakkan. Kalau dirosakkan, rezeki jadi pendek… ikan mati, penyu mati, keindahan bertukar, pelancong pun tidak mahu datang, saya sudah pergi merata dunia tapi sini sangat cantik, jangan hodohkan.

“Jangan tunggu kerajaan sahaja tetapi badan bukan kerajaan termasuk ketua kampung boleh lancar kempen jangan buang sampah ke laut, ini perkara yang semua orang boleh buat,” katanya.

Annuar turut berharap penduduk Semporna dapat menjaga keindahan daerah itu yang terkenal sebagai pusat pelancongan. – BERNAMA


Tauliah Mengajar elak ajaran salah, fitnah, bersangka buruk – Sultan Selangor

KUALA LUMPUR: Umat Islam di Selangor, diseru memahami dan menghayati khutbah, bertajuk Tauliah Mengajar Satu Keperluan yang dibacakan khatib di semua masjid di seluruh negeri, pada Jumaat.

Memetik hantaran dimuat naik di Facebook Selangor Royal Office, Sultan Selangor Sultan Sharafuddin Idris Shah menerusi khutbah itu bertitah mengingatkan kepada sesiapa yang ingin mengajar agama atau diundang untuk mengajar di masjid atau surau seluruh Selangor, memohon Tauliah Mengajar.

Sebagai Ketua Agama Islam di Negeri Selangor seperti yang termaktub di bawah Undang-undang Tubuh Kerajaan Selangor, 1959 dan kuasa-kuasa yang diperuntukkan di bawah Enakmen Pentadbiran Agama Islam (Negeri Selangor) 2003, baginda mempunyai kuasa untuk menitahkan agar tauliah terhadap mana-mana pihak ditarik balik atas sebab-sebab tertentu demi memelihara kesucian agama Islam dan mengelak perpecahan dalam kalangan masyarakat Islam.

Justeru, memetik antara isi penting khutbah berkenaan, baginda bertitah sering memberi peringatan, hanya mereka yang benar-benar mahir dan mempunyai pengetahuan yang luas mengenai agama Islam sahaja boleh diberikan tauliah untuk mengajar atau ceramah di masjid atau surau di seluruh negeri.

Baginda turut menegaskan bahawa keperluan Tauliah Mengajar bukanlah untuk menghalang atau menyusahkan seseorang yang ingin mengajar agama.

Ia sebagai langkah pencegahan bagi memenuhi maqasid syariah dalam aspek memelihara agama Islam.

Oleh itu, bagi memastikan agama Islam terus terpelihara daripada sebarang anasir penyebaran ajaran salah, fitnah memfitnah dan bersangka buruk yang boleh menimbulkan kesan negatif terhadap agama, masyarakat dan negara maka tauliah diperlukan.

Baginda turut berpesan kepada Pemegang Tauliah supaya tidak mencampuradukkan isu agama dengan politik kepartian dan permusuhan sesama Islam, atau menyelitkan apa-apa perkara yang mempunyai kecenderungan bagi mendatangkan benci atau penghinaan terhadap mana-mana agama.

Atau membangkitkan perasaan tidak suka terhadap mana-mana kerajaan, atau mengembangkan perasaan buruk sangka dan permusuhan antara beberapa kaum atau golongan penduduk di negara ini.

Baginda juga senada dengan khatib yang menyeru agar semua Pemegang Tauliah MAIS, hendaklah mematuhi undang-undang atau apa-apa arahan, larangan atau perintah yang diberikan oleh pihak berkuasa agama.

Mereka juga hendaklah menggunakan Tauliah Mengajar pada situasi yang betul, bukannya untuk kepentingan dan keuntungan peribadi.

Tidak menyelitkan lawak jenaka yang melampau sehingga masyarakat hanya mengingati lawak berbanding ilmu yang disampaikan, yang akhirnya akan menyebabkan masyarakat lebih tertarik kepada penceramah hanya kerana lawaknya tetapi bukan kepada ilmunya.

Sementara itu, pihak Jabatan Agama Islam Selangor (JAIS) kerap menerima aduan bahawa masih terdapat masjid atau surau yang mengundang penceramah tanpa tauliah.

Malah penceramah yang tidak mempunyai tauliah, tahu tentang keperluan mendapatkan tauliah di negeri Selangor ini, masih degil untuk terus cuba memberi ceramah di masjid dan surau.

Malangnya, pihak berkuasa agama pula dipersalahkan dan diperlekehkan kononnya menghalang usaha dakwah dilakukan di masjid dan surau, apabila kebenaran ceramah di masjid dan surau tidak diberikan atas alasan tiada mempunyai tauliah.

Undang-undang telah menetapkan seseorang yang ingin mengajar agama, hendaklah mempunyai tauliah mengajar yang dikeluarkan berdasarkan Seksyen 118 Enakmen Pentadbiran Agama Islam (Negeri Selangor) 2003 pindaan 2016.

Pemohon akan melalui beberapa proses tapisan iaitu ujian penilaian fardu ain dan ujian nilai.

Sekiranya lulus, pemohon akan dipanggil temu duga, seterusnya diputuskan oleh Jawatankuasa Tauliah Majlis Agama Islam Selangor (MAIS).

Mana-mana individu yang mengajar, cuba mengajar atau menyebabkan pengajaran agama Islam tanpa tauliah adalah satu kesalahan mengikut Seksyen 119 Enakmen Pentadbiran Agama Islam (Negeri Selangor) 2003 Pindaan 2016.

Terdahulu, baginda berkenan berangkat menunaikan Solat Jumaat di Masjid Sultan Salahuddin Abdul Aziz Shah, Shah Alam.

Media sebelum ini melaporkan, Pengarah JAIS, Datuk Mohd Shahzihan Ahmad berkata, sebarang ceramah oleh seseorang individu yang diadakan di Selangor tidak boleh bersandarkan kerana ‘public figure’ semata-mata, tetapi perlu mempunyai sijil tauliah penceramah yang diiktiraf pihak berkuasa agensi agama negeri.

Pentadbir laman Facebook penceramah bebas, Mohamad Wadi Annuar Ayub dan Ustaz Azhar Idrus sebelum ini juga mengumumkan bahawa semua ceramah masing-masing di Selangor dibatalkan manakala di Wilayah Persekutuan Kuala Lumpur dan Putrajaya diteruskan.

Ia berikutan penceramah berkenaan tidak mempunyai tauliah mengajar tentang agama Islam di Selangor.

Author

Tun Puteh Wanti

View all posts

View all posts


California lulus peraturan kenderaan baharu elektrik atau hidrogen

ANKARA: Lembaga Sumber Udara California (CARB) pada Khamis meluluskan peraturan yang mewajibkan 35 peratus daripada kenderaan baharu yang dijual menjelang 2026 mestilah kenderaan elektrik atau hidrogen, dengan angka itu mencapai 100 peratus menjelang 2035.

Peraturan itu akan menamatkan penjualan kereta berasaskan petrol atau diesel di California dalam tempoh 13 tahun, lapor Agensi Anadolu (AA), memetik akhbar Sacramento Bee.

“Ini adalah satu peralihan besar,” kata Daniel Sperling, ahli lembaga CARB.

Negeri-negeri lain yang mempunyai agenda tenaga hijau yang mantap, mungkin akan mencontohi California, katanya.

Pelan CARB bakal meningkatkan jumlah kereta, trak dan kenderaan utiliti sukan (SUV) baharu yang menggunakan tenaga elektrik atau hidrogen menjelang 2026 dan menyumbang 51 peratus daripada jumlah jualan kenderaan baharu pada 2028 dan 68 peratus pada 2030, sehingga 100 peratus pada 2035.

Walaupun peraturan baharu itu mendapat sambutan menggalakkan, industri automotif dan beberapa kumpulan perniagaan menyuarakan kebimbangan tentang pelaksanaannya yang bakal melibatkan kos yang tinggi kepada pengeluar dan pembeli.

“Pembuat kenderaan mungkin mengalami kesukaran untuk mencapai sasaran yang ditetapkan, memandangkan terdapat pelbagai unsur di luar kawalan industri,” kata Laurie Holmes, pengurus kanan bagi hal ehwal kerajaan dan pengawalseliaan pembuat kereta Kia.

“Ini termasuk kos bahan yang jauh lebih tinggi, tekanan terhadap rantaian bekalan dan sumber, insentif pengguna yang tidak konsisten dan infrastruktur pengecasan tidak mencukupi.”

Harga pasaran untuk kereta elektrik secara purata melebihi US$60,000 – jauh melebihi harga kenderaan yang menggunakan petrol atau diesel. – BERNAMA


‘Saya mahu jumpa dia saja’, pekerja restoran dituduh menghendap pembaca berita wanita

KUALA LUMPUR: Mahkamah Majistret di sini, hari ini, memerintahkan pekerja restoran yang berdepan tuduhan menghendap dan melakukan gangguan berulang terhadap pembaca berita wanita mendapatkan status kesihatan mental terlebih dahulu.

Ia berikutan selepas pertuduhan dibacakan ke atas tertuduh, Muhammad Azhari @ Azari Abdul Rahman, 55, oleh jurubahasa mahkamah di hadapan Majistret Atiqah Mohamed @ Mohamad Saim, lelaki itu dilihat berulang kali menyatakan dia hanya mahu berjumpa mangsa saja.

“Saya mahu jumpa dia saja,” katanya.

Mendengar kata-kata tertuduh, Atiqah kemudian menegur perbuatan lelaki itu supaya peguam yang mewakilinya memohon rayuan bagi pihaknya.

“Kamu ada peguam, biar peguam kamu yang cakap,” katanya.

Atiqah membuat keputusan itu selepas peguam, Mohamad Zaidi Othman yang mewakili tertuduh memohon lelaki itu dihantar ke hospital untuk mendapatkan status kesihatan mental terlebih dahulu.

Terdahulu, dalam prosiding hari ini, Muhammad Azhari mengaku tidak bersalah selepas pertuduhan ke atasnya dibacakan di hadapan Atiqah.

Mengikut pertuduhan, lelaki itu didakwa melakukan pengintaian terhadap Ainaa Kamalia Jamaludin, 31, dengan menghantar mesej di media sosial dan berulang kali pergi ke tempat kerja wanita itu di pejabat Awesome TV, Tingkat 18, Menara 2 Bank Rakyat, di sini pada jam 4 petang, 17 September lalu.

Berikutan itu, tertuduh didakwa melakukan kesalahan di bawah Seksyen 507A Kanun Keseksaan yang boleh dihukum penjara maksimum tiga tahun atau denda atau kedua-duanya, jika sabit kesalahan.

Terdahulu, Pegawai Pendakwa Asisten Superintendan Muhamad Sapri Yaakub menawarkan jaminan RM3,000 terhadap tertuduh.

Bagaimanapun, Mohamad Zaidi dalam rayuannya menyatakan ahli keluarga tidak berhasrat untuk menjamin dan memohon supaya tertuduh dihantar ke hospital bagi mendapatkan status kesihatan mentalnya.

“Saya ingin membuat permohonan mengikut Seksyen 342 Kanun Tatacara Jenayah supaya anak guam di hantar ke hospital berkenaan bagi mendapatkan status kesihatan mentalnya.

“Sebelum ini dia pernah didaftarkan di Jabatan Psikiatri Hospital Kuala Lumpur (HKL) tetapi dia tidak pergi untuk mendapatkan rawatan. Mohon satu tarikh singkat untuk saya dapatkan rekod daripada HKL,” kata peguam itu.

Muhamad Sapri tidak membantah permohonan itu.

Mendengar hujah kedua-dua pihak, Atiqah tidak membenarkan tertuduh diikat jamin dan menetapkan 6 Oktober ini untuk mahkamah mendapatkan rekod mengenai kesihatan mental tertuduh. – Berita Harian

Author

Media Variasi

View all posts

View all posts


‘Sakan beraya sakan makan’ undang risiko tinggi penyakit

Lazimnya sepanjang bulan perayaan ini juga, kebanyakan kita sibuk mengatur jadual bagi menghadiri rumah terbuka yang diadakan sanak-saudara, kenalan juga jiran-tetangga.

Sebulan berpuasa, sebulan jugalah kita beraya dan selama itulah mungkin ada yang sakan makan sehingga rutin diet sebelum ini, kata orang, ‘hanyut ke laut’.

MUSIM PANAS DAN STROK HABA

Dalam sibuk teruja berhari raya, perlu diingat bulan Syawal bukan ‘tiket’ untuk membalas dendam menikmati apa sahaja hidangan, setelah berlapar dahaga sebulan menjalani ibadah puasa Ramadan. Bimbang nanti, habis raya, diri pula diserang ancaman pelbagai jenis penyakit.

Perlu juga peka Hari Raya Aidilfitri pada tahun ini disambut ketika tempoh peralihan Monsun Timur Laut yang menyebabkan cuaca panas berpanjangan di beberapa negeri terutama di utara Semenanjung sehingga bulan Ogos depan.

Di samping itu, terdapat laporan memetik pusat ramalan iklim APEC Climate Center di Busan, Korea meramalkan, “El Nino kuat dijangka akan berlaku bermula Jun, sekali gus menyebabkan di Malaysia dan Indonesia akan menjadi lebih kering dan panas bermula Jun hingga Oktober depan.”

Cuaca panas berpanjangan itu turut dikaitkan dengan strok haba yang menuntut masyarakat lebih berhati-hati ketika berhari raya apatah lagi terdapat laporan berita berhubung kematian kanak-kanak dipercayai disebabkan strok haba.

Menurut Pakar Pemakanan Institut Farmakogenomiks Integratif (iPROMISE), Universiti Teknologi MARA (UiTM) Prof Madya Dr Norazmir Md Nor, berdasarkan situasi semasa hari ini, penting untuk masyarakat menjaga kesihatan masing-masing dengan tubuh badan kekal terhidrat.

“Pastikan minum banyak air sebelum dan semasa berkunjung ke rumah terbuka. Elakkan minuman berkafein kerana ia boleh menyebabkan dehidrasi. Untuk pakaian pula digalakkan memakai pakaian berwarna terang dan longgar yang membolehkan kulit berasa selesa. Elakkan warna gelap kerana ia boleh menyerap haba.

“Lindungi diri daripada matahari dengan memakai topi dan menyapu krim pelindung matahari pada kulit yang terdedah untuk melindungi diri daripada kesan berbahaya matahari. Selain itu jika badan mula berasa terlalu panas, berehatlah di kawasan teduh atau ruang berhawa dingin. Elakkan berada di bawah terik cahaya matahari untuk tempoh yang lama,” katanya kepada Bernama baru-baru ini.

Ibu bapa yang membawa anak-anak menziarahi sanak saudara ke rumah terbuka ketika cuaca panas masih melanda negara, perlu mengambil langkah berjaga-jaga demi keselamatan anak mereka.

“Sebenarnya kanak-kanak lebih terdedah kepada dehidrasi berbanding orang dewasa, jadi adalah penting untuk memastikan mereka minum banyak air sepanjang hari. Sediakan air, jus atau minuman kegemaran kepada anak dengan lebih kerap, walaupun mereka tidak berasa dahaga.

“Ibu bapa boleh memakaikan anak-anak dengan pakaian yang selesa dan ringan yang dapat membantu memastikan mereka berasa sejuk semasa cuaca panas.

“Elakkan beraya pada waktu panas puncak seeloknya pergi ketika cuaca lebih sejuk seperti awal pagi, lewat petang atau malam dan hindarkan dari berada di luar rumah pada waktu paling panas, terutama dari pukul 10 pagi hingga 4 petang,” katanya.

Ibu bapa pada masa sama perlu peka terhadap tanda keletihan dan strok haba pada anak seperti sangat berpeluh, kekejangan otot dan pening.

“Jika melihat mana-mana gejala ini pada anak, dapatkan rawatan perubatan dengan segera,” katanya.

Dr Norazmir turut menambah, menu terbaik bagi menjaga kesihatan diri di rumah terbuka semasa ‘musim’ strok haba ialah buah-buahan seperti tembikai, strawberi, anggur dan oren yang dapat mengekalkan kelembapan kerana kandungan air yang tinggi.

Selain itu sayur-sayuran seperti timun, tomato dan salad yang kaya dengan air dan boleh membantu mengekalkan kelembapan serta minuman sejuk seperti air limau, air kelapa dan teh ais dapat menyejukkan dan memastikan badan sentiasa terhidrat.

GODAAN MENU RAYA

Antara juadah popular yang dihidangkan ketika berkunjung ke rumah terbuka sudah tentunya rendang, lemang, sate dan pelbagai kuih yang membuka selera.

Namun begitu, sekiranya jumlah pengambilannya tidak dikawal, tidak mustahil seseorang itu berisiko mendapat penyakit tertentu.

Mengenai rendang yang bagi sesetengah orang adalah hidangan wajib pada musim perayaan, Dr Norazmir menjelaskan,  ia tinggi lemak tepu serta kalori selain pengambilan secara berlebihan boleh menyebabkan individu mengalami penambahan berat badan dan masalah jantung.

“Begitu juga dengan lemang. Walaupun ia hidangan yang lazat namun tinggi kandungan karbohidrat dan kalori. Makan banyak lemang boleh menyebabkan kenaikan gula dalam darah serta berat badan naik,” katanya menambah, pengambilan sate yang berlebihan dan dagingnya yang berlemak juga boleh menyebabkan seseorang mengalami masalah pencernaan.

Bagi kuih-muih pencuci mulut tradisional yang kebanyakan dibuat menggunakan gula, tepung dan santan, ia mengandungi kandungan gula dan kalori yang tinggi serta pengambilan berlebihan boleh menyebabkan peningkatan paras gula dalam darah dan penambahan berat badan.

Selain itu, terdapat juga penyakit yang berpunca daripada makanan tercemar akibat bakteria seperti Salmonella dan E. coli yang kerap berlaku semasa musim perayaan disebabkan pencemaran semasa penyediaan dan penyimpanan makanan.

“Bukan itu saja semasa tempoh ini penyakit menerusi jangkitan pernafasan seperti selesema boleh berjangkit dengan mudah kerana tiada penjarakan sosial.

“Ketika hari raya juga ramai yang akan merentas perjalanan sehingga beberapa jam untuk pulang ke kampung halaman dan penyakit berkaitan perjalanan seperti cirit-birit dan malaria berisiko dihidapi semasa perjalanan ke kawasan atau rentas negeri yang berbeza,” katanya.

Dr Norazmir turut menambah, ‘sakan beraya’ juga boleh mengundang penyakit berkaitan tekanan seperti sakit kepala, migrain dan masalah pencernaan boleh berlaku disebabkan tekanan dan tuntutan musim perayaan termasuk perjalanan, penganjuran acara dan menguruskan kewajipan keluarga.

Justeru katanya, penting untuk masyarakat mengambil langkah pencegahan seperti mengamalkan kebersihan, mengekalkan diet yang sihat, menguruskan tahap tekanan untuk mengurangkan risiko dijangkiti penyakit semasa perayaan.

SEMUA ORANG BERISIKO

Individu yang sihat turut berisiko mendapat penyakit tertentu sekiranya mereka tidak berwaspada dalam pengambilan makanan semasa hari raya.

Mengulas perkara itu, Pensyarah Fakulti Perubatan dan Sains Kesihatan, Universiti Sains Islam Malaysia (USIM) Prof Madya Dr Norsham Juliana Nordin berkata, tabiat pemakanan semasa musim perayaan boleh meningkatkan risiko terhadap penyakit tidak berjangkit (NCD).

“Penyakit tidak berjangkit adalah hasil daripada pendedahan berpanjangan terhadap gaya hidup yang tidak sihat termasuk cara pemakanan yang tidak seimbang. Situasi Aidilfitri yang biasanya disambut sepanjang bulan Syawal dengan pelbagai jemputan untuk majlis makan-makan boleh meninggalkan kesan berpanjangan terhadap kesihatan kita.

“Contoh mudah adalah pengambilan gula tambahan. Bayangkan kita menziarahi lima buah rumah untuk berhari raya dan di setiap rumah kita akan minum minuman bergula, makan kuih raya yang pastinya tinggi kandungan gula dan pelbagai lagi juadah berbentuk manisan.

“Sedar atau tidak kita mengambil gula tambahan melebihi keperluan harian yang dibenarkan iaitu sembilan sudu kecil gula bagi seorang lelaki dewasa dan enam sudu kecil bagi seorang wanita dewasa,” katanya.

Beliau berkata, NCD secara umumnya dikaitkan dengan tabiat makan individu dan akan menjadi lebih buruk pada musim perayaan hasil daripada gaya pemakanan yang tidak berhemah.

“Dua masalah yang paling terkesan semasa musim perayaan iaitu peningkatan gula dalam darah yang membawa kepada penyakit kencing manis dan peningkatan kolesterol dalam darah yang membawa kepada pelbagai masalah jantung dan darah tinggi,” katanya.

Untuk itu setiap individu dinasihatkan ‘memilih makanan’ dengan tidak terus mengambil dengan kuantiti yang banyak di samping memberi ruang untuk diri merasa serba sedikit makanan yang ada.

“Pengambilan kita dikira berhemah apabila hidangan dalam pinggan tidak menimbun dengan satu jenis makanan sebaliknya terdapat pelbagai jenis dalam kuantiti yang kecil.

“Bagi individu yang sememangnya didiagnosis dengan penyakit kencing manis, kuatkan diri anda untuk tidak mengambil makanan atau minuman yang kita sedia maklum ditambah dengan gula tambahan,” katanya.

TIP SIHAT SEPANJANG RAYA

Bagi memastikan tubuh badan kekal sihat sepanjang raya, Dr  Norsham Juliana berkongsi beberapa panduan penting yang boleh diamalkan oleh masyarakat antaranya membiasakan diri untuk “katakan tidak” kepada minuman bergula sepanjang hari.

“Bagi individu yang terbiasa dengan minuman dengan gula tambahan, mulakan amalan ini dengan pengambilan secara selang sehari, seterusnya jarakkan masa untuk pangambilan minuman bergula. Selain itu amalkan minum air kosong atau air tidak bergula terlebih dahulu setiap kali sebelum makan dan berikan masa lima hingga 10 minit selepas minum sebelum mula makan,” katanya.

Beliau menambah, cara untuk kekal sihat adalah dengan mengambil makanan dalam kuantiti yang sedikit iaitu menghadkan satu atau dua item sahaja daripada jenis yang sama.

“Pilih untuk makan buah-buahan dahulu sekiranya dihidangkan sebelum mula makan hidangan lain. Makan dan kunyah dengan perlahan, usah gopoh menghabiskan makanan. Sekiranya kita sebagai tuan rumah untuk majlis Aidilfitri, pastikan kita menyediakan pilihan makanan sihat untuk dihidangkan kepada tetamu.

“Hidangan seperti sayuran, ulam dan buah-buahan perlu menjadi hidangan kemestian dalam majlis. Kurangkan penggunaan gula, minyak, santan serta gunakan daging dan ayam tanpa lemak dalam masakan,” katanya.

Beliau menambah, dalam kesibukan beraya sepanjang Syawal, luangkan masa untuk melakukan aktiviti fizikal termasuk sekurang-kurangnya 20 minit setiap hari.

“Ia  akan memberikan impak besar dalam diri kita. Semoga kita sama-sama berusaha ke arah menjadikan budaya sambutan Aidilfitri di Malaysia suatu amalan yang turut menitikberatkan gaya hidup sihat.

“Jadikan Aidilfitri kali ini detik terindah dengan kita kekal sihat dan jangan biarkan kemeriahan Aidilfitri dijadikan alasan penyebab kepada penyakit kronik yang berpanjangan,” katanya. – BERNAMA


Jangkitan COVID-19 termasuk varian Omicron XBB terkawal – Khairy

SUNGAI BULOH: Gelombang jangkitan COVID-19 termasuk varian Omicron XBB di negara ini dalam keadaan terkawal, kata Menteri Kesihatan, Khairy Jamaluddin.

Beliau berkata situasi tersebut hasil sokongan rakyat yang mendengar nasihat Kementerian Kesihatan (KKM), sehingga berlaku penurunan kes baharu COVID-19 termasuk varian itu kepada 13.4 peratus pada minggu lepas berbanding minggu sebelumnya.

“Saya juga bertanya kepada Timbalan Ketua Pengarah dan pakar penyakit berjangkit berkaitan kemasukan (pesakit COVID-19) ke hospital nampak sudah teratur, ia tidak lagi meningkat dan mungkin akan mula menurun.

“…dan kita dapati walaupun kadar kematian kes meningkat sedikit kepada 0.07 peratus bagi minggu perbandingan yang sama, ia masih jauh lebih rendah berbanding indicator CFR (case fatality rate) yang mana kita letakkan pada tahap tiga peratus,” katanya pada sidang media situasi semasa COVID-19 di sini hari ini.

Bagaimanapun, Khairy menasihatkan seluruh rakyat negara ini untuk berwaspada atau berhati-hati terutamanya di program ceramah pada saat akhir kempen PRU15.

“Jadi sila berjaga-jaga, berhati-hati dan pastikan selamat untuk anda pergi mengundi…Saya telah minta  pandangan daripada semua pakar dan mereka memaklumkan gelombang baharu masih terkawal sama ada sudahpun sampai kemuncaknya atau sedang mendatar dari segi jumlah kes dan sebagainya,” katanya.

Khairy berkata KKM telah mengenal pasti 40 kes COVID-19 berkaitan sub varian XBB antara 11 hingga 17 November, menjadikan kes kumulatif varian tersebut kepada 60 kes.

“…tapi (walaupun) sub varian XBB memintas (berbanding Omicron BA.5), namun kita lihat ia tidak teruk dan ia memberi petanda yang baik kepada kita,” katanya.

Sementara itu, Khairy menggesa orang ramai untuk menerima suntikan vaksinasi COVID-19 kerana langkah tersebut mampu mengurangkan gejala jangkitan serta kesan sampingan sehingga menyebabkan kematian.

“Status vaksinasi insiden kematian bagi pesakit yang tidak pernah divaksinasi adalah tiga kali lebih tinggi berbanding pesakit yang mendapat dua dos vaksin dan tujuh kali lebih tinggi berbanding mendapat satu dos penggalak,” katanya.

Khairy berkata langkah pengambilan vaksin berjaya menurunkan semua indikator keterukan daripada aspek kemasukan pesakit ke hospital dan penggunaan alat bantuan pernafasan.

Mengenai rawatan terhadap pesakit COVID-19, beliau berkata, tiada kes kematian melibatkan pesakit yang menerima rawatan Paxlovid di peringkat komuniti.

“Setakat ini, mereka (pesakit) yang kita bagi Paxlovid dan sebagainya di Klinik Kesihatan dan sebagainya, semua telah pulih. Ini bermakna kita mungkin benar-benar berada di penghujung fasa peralihan ke endemik,” katanya.

Mengenai vaksin boleh sedut CanSino Biologics, Khairy berkata, KKM dalam proses merekrut peserta untuk percubaan yang dijangka bermula beberapa bulan akan datang.

“Kita agak teruja dengan perkara itu kerana saya fikir apabila selesai pilihan raya umum, maka menteri kesihatan baharu akan mengumumkan cadangan vaksinasi pada masa hadapan sama ada ia secara tahunan atau siapa yang patut mengambil vaksin tahunan,” katanya.

Bulan lepas, CanSino Biologics memperkenalkan vaksin COVID-19 jenis baharu dengan kaedah sedutan berbanding jenis suntikan seperti sebelum ini. – BERNAMA


UNDIAN

MU kalah besar dalam dua perlawanan berturut-turut dalam EPL. Adakah wajar pemilik MU menjual pasukan tersebut sekarang?

Ya (90%, 9 Votes)
Tidak (10%, 1 Votes)

Total Voters: 10

Author

Admin-MV

View all posts

View all posts


Jangan cemari Aidilfitri dengan perkara tidak elok, berdosa – MB Kelantan

KOTA BHARU: Rakyat negeri ini diingatkan tidak mencemari Hari Raya Aidilfitri dengan perkara-perkara yang tidak elok serta berdosa yang bertentangan dengan hukum syarak.

Menteri Besar Kelantan, Datuk Ahmad Yakob berkata, rakyat disarankan memanfaatkan perayaan itu dengan aktiviti ziarah-menziarahi sanak saudara, jiran tetangga dan sahabat handai, bagi sama-sama memohon kemaafan demi mengeratkan lagi hubungan silaturahim.

Katanya, rakyat Kelantan juga diingatkan agar sentiasa berhati-hati semasa memandu terutama di musim perayaan dan menjadikan menjaga kebersihan sebagai tanggungjawab bersama.

“Apa yang perlu kita ingat ialah janganlah sampai dalam kegembiraan itu kita lupa peringatan agama supaya perkara baik itu dijaga dan jangan dicemari oleh perkara-perkara yang tidak elok serta berdosa yang bertentangan dengan hukum syarak.

“Saya ingin mengambil kesempatan ini untuk mengucapkan selamat menyambut Hari Raya Aidilfitri 1444 hijriah buat seluruh umat Islam khususnya kepada rakyat Kelantan yang dikasihi,” katanya menerusi perutusan Hari Raya Aidilfitri di sini hari ini. – BERNAMA


Hari Kebangsaan: Kelantan ikut logo, tema sama Kerajaan Persekutuan

KOTA BHARU: Kerajaan Kelantan memutuskan untuk menggunakan logo dan tema sambutan Hari Kebangsaan sama yang diperkenalkan oleh Kerajaan Persekutuan di negeri ini.

Timbalan Menteri Besar Kelantan, Datuk Dr. Mohamed Fadzli Hassan berkata, meskipun mengikut tema yang diperkenalkan kerajaan iaitu Malaysia Madani: Tekad Perpaduan Penuhi Harapan, terdapat sedikit penambahan perkataan pada tema berkenaan.

Menurutnya, tema tersebut akan disambung dengan perkataan Membangun Bersama Islam yang merupakan slogan bagi Kerajaan Negeri Kelantan.

“Penambahan perkataan pada tema itu untuk menyesuaikan dengan aspirasi kerajaan negeri. Jadi, tema rasmi bagi sambutan Hari Kebangsaan di Kelantan adalah Malaysia Madani – Tekad Perpaduan Penuhi Harapan Membangun Bersama Islam.

“Insya-Allah kita akan menyambut Hari Kebangsaan Peringkat Negeri Kelantan, cuma akan ada sedikit berbeza pada tahun ini berbanding tahun-tahun yang lalu,” katanya pada sidang akhbar selepas pengumuman portfolio Ahli Majlis Mesyuarat Kerajaan (Exco) Negeri Kelantan di Kompleks Kota Darulnaim di sini, hari ini.

Hadir sama, Menteri Besar Kelantan, Datuk Mohd. Nassuruddin Daud dan lapan Exco Kelantan.

Mengulas lanjut, Mohamed Fadzli memberitahu, sambutan Hari Kebangsaan peringkat negeri Kelantan pada tahun ini akan berlangsung pada malam 30 Ogos bermula pukul 6.30 petang.

Katanya, ia akan dimulakan dengan Program Kelantan Berselawat di Dataran Warisan Stadium Sultan Muhammad IV di sini, sebelum bergerak ke dalam stadium tersebut untuk sambutan rasmi dan sambutan Ambang Merdeka.

“Pelbagai acara dianjurkan pada malam itu sementara menunggu detik ambang merdeka. Paling menarik, persembahan bunga api akan diadakan sekali gus di luar kebiasaan semasa sambutan ambang merdeka di Kelantan,” katanya. – Kosmo!

Author

Media Variasi

View all posts

View all posts


Azizulhasni lonjak ranking dunia acara keirin, pecut

Menerusi ranking terbaharu Kesatuan Berbasikal Antarabangsa (UCI), ‘The Pocketrocketman’ meningkat daripada kedudukan ke-10 untuk menghuni tangga ketiga di belakang juara dunia dari Belanda, Harrie Lavreysen di tempat pertama dan pelumba Australia, Matthew Richardson di posisi kedua acara keirin.

Bagi acara pecut, menyaksikan pelumba kelahiran Terengganu itu melonjak daripada kedudukan ke-19 untuk menghuni tangga keenam di belakang pelumba Jepun, Kaiya Ota di kedudukan keempat dan pelumba Israel, Mikhail Yakovlev di tangga kelima.

Ranking pertama dunia acara pecut kekal dengan Lavreysen (Belanda) mengungguli kedudukan tersebut diikuti Richardson (Australia) di tempat kedua dan Mateusz Rudyk (Poland) di posisi ketiga.

Kedudukan terbaharu diraih pelumba berusia 35 tahun itu susulan prestasi cemerlangnya meraih emas berganda menerusi acara keirin dan pecut pada Kejohanan Lumba Basikal Trek Asia (ACC) 2023, baru-baru ini.

“Syukur, alhamdulillah. Ranking dunia semasa saya telah naik beberapa anak tangga. Seperti gambar dikongsikan kepada semua, ranking dunia saya sekarang adalah Keirin – 3 manakala Individual Sprint – 6.

“Sedikit sebanyak ini memberikan suntikan semangat untuk beraksi di Kejohanan Dunia di Glasgow nanti dan juga langkah yang amat positif dalam proses kelayakan ke Sukan Olimpik 2024 Paris,” kata Mohd Azizulhasni menerusi perkongsian di laman Facebook rasminya, hari ini. – BERNAMA


KOPERAT rancang pembangunan makmal robotik di setiap sekolah

KUALA LUMPUR: Koperasi Rakan Teknologi Malaysia Berhad (KOPERAT) merancang pembangunan makmal robotik di setiap sekolah menengah di Malaysia sebagai inisiatif mengembangkan teknologi di semua sektor.

Presidennya, Mohamad Rizwan Ramalan berkata, potensi dan kebolehpasaran bidang teknologi amat luas dan diperlukan di semua sektor.

“Teknologi diperlukan untuk meningkatkan kecekapan, keselamatan dan produktiviti dalam membangun ekonomi negara.”

“Kita boleh lihat transformasi ekonomi tradisional kepada lebih ‘advance’, sebagai contoh jika dahulu banyak tenaga buruh diperlukan dalam pertanian tetapi kini kita guna mesin robot automasi sahaja.”

“Sektor peruncitan juga menyaksikan penggunaan duit kertas berubah kepada telefon pintar dalam urusan jual beli.

“Misi KOPERAT adalah menyediakan khidmat teknologi dalam pelbagai sektor.” katanya pada sidang media.

Beliau berkata demikian selepas mesyuarat penajaan KOPERAT yang dirasmikan oleh Timbalan Presiden Angkasa, Datuk Dr  Rahman Shaik.

Turut hadir, penasihat Akademi BigBoys Academy, Datuk Dr Ramalan Yunus; Ketua Pegawai Eksekutif GISB Holdings, Datuk Lokman Hakim Pfordten; wakil Persatuan Pengguna Islam Malaysia (PPIM), Gulab Jan Fazal Eladi serrta dua pegawai Suruhanjaya Koperasi Malaysia.

Tambah Mohamad Rizwan lagi, KOPERAT menyasarkan sumbangan teknologi dalam tiga sektor penting iaitu, pemasaran (MarTech), kewangan (FinTech) dan pendidikan (EduTech).

“Kami sedang merangka strategi untuk menjadi rakan peneraju ekonomi digital nombor satu di Malaysia menjelang tahun 2050,” katanya.

Author

Tun Puteh Wanti

View all posts

View all posts


Rintihan belia, hendak dapat sebiji bola pun susah – Nurul Fadzilah

BUKIT DINDING: Hampir 14 hari semua jentera dan calon parti gigih berkempen untuk parti masing-masing bagi penentuan pemimpin manakah menjadi pilihan rakyat pada Pilihan Raya Umum ke-15 (PRU15) nanti.

Peluang ini diambil bukan sahaja untuk mendekati rakyat, tetapi juga pengumpulan maklumat setiap isu rakyat yang terpendam sebelum ini.

Calon Perikatan Nasional (PN) di Parlimen Setiawangsa, Nurul Fadzilah Kamaludin turut mendengar denyut nadi dan rintihan belia yang berasa terpinggir di bawah pentadbiran terdahulu.

Beliau yang kini merupakan peguam sivil dan peguam syarie, juga bekas pengacara TV Alhijrah dan bekas pensyarah di UIA, itu mengambil iktibar luahan itu untuk menambah baik tampuk kepimpinan jika terpilih pada PRU15 nanti.

“Rakyat mengadu wakil rakyat Setiawangsa tidak turun padang, rakyat sukar jumpa ahli Parlimen sebelum ini.

“Inisiatif pertama jika saya menang, saya atau pasukan saya akan turun hadir beri komitmen pada setiap acara rasmi dan tidak rasmi bagi mendekati rakyat, dengar suara rakyat untuk lebih efektif, itu adalah inisiatif yang sangat bagus.

“Isu belia, mereka agak sukar mendapat sebarang peruntukan, hendak dapat bola sebiji pun susah, isu belia tidak boleh dipandang enteng, ” katanya kepada MEDIA VARIASI.

Fadzilah yang kini Ketua Srikandi Muda Bersatu Malaysia hadir ke diskusi rakyat untuk menyelamatkan Bukit Dinding atau” Save Bukit Dinding”

Turut hadir, calon PKR yang juga penyandang kerusi Parlimen Setiawangsa, Nik Nazmi Nik Ahmad dan calon Pejuang, Bibi Sunita Sakandar Khan.

Mereka merupakan penentang terdekat Nurul Fadzilah bagi merebut kerusi di Parlimen itu pada PRU15 yang menyaksikan perlawanan enam penjuru.

Satu lagi calon iaitu dari Barisan Nasional, Datuk Seri Izudin Ishak, tidak hadir ke majlis berkenaan.

Dalam pada itu, Nurul Fadzilah memiliki hasrat untuk mengadakan program karnival sihat dan sukses besar-besaran dua kali setahun untuk belia di Setiawangsa.

“Program ini akan ada kolaborasi dengan kerajaan dan bukan kerajaan bagi memberi peluang pekerjaan kepada yang mahu cari kerja.

“Manfaatnya, untuk pembangunan sukan dan belia.

“Selain itu, saya berhasrat untuk menyediakan satu klinik bantuan guaman bagi membantu wanita teraniaya serta beri khidmat kaunseling menerusi program Setia Wanita Prihatin, ” katanya.

Pada PRU14, sejumlah 72,136 pemilih berdaftar di Parlimen Setiawangsa mengambil bahagian dalam proses pengundian.

Kerusi Parlimen itu dimenangi penyandang daripada PKR, Nik Nazmi dengan majoriti 14,372 undi.

Beliau menewaskan calon BN, Tan Sri Dr. Zulhasnan Rafique yang memperoleh jumlah undi 20,099 dan calon PAS, Ubaid Abd. Akla yang meraih 6,282 jumlah undi.

Author

Tun Puteh Wanti

View all posts

View all posts


Tips dan itinerari ringkas ikuti konsert Taylor Swift di Singapura – Gerak dari Malaysia…

PENGUMUMAN kemunculan penyanyi popular antarabangsa, Taylor Swift yang bakal mengadakan konsert jelajah The Eras Tour di Stadium Nasional Singapura pada 2 sehingga 4 Mac depan nyata membuatkan peminat di Asia begitu teruja.

Namun, ada juga yang sedih akan perkhabaran itu khususnya peminat Taylor Swift di Malaysia kerana negara Malaysia tidak tersenarai dalam konsert jelajahnya itu.

Meskipun kecewa, masih ramai yang nekad untuk mencuba nasib membeli tiket konsert di Singapura yang akan dijual mulai 5 Julai ini.

Malah, di Twitter terdapat seorang wanita menerusi akaun @lalalolss berkongsi tips dan itinerari ringkas cara mengikuti konsert berkenaan. Ikuti perkongsiannya dibawah:

Cara perjalanan mudah mengikuti konsert Taylor Swift di Singapura:

Gerak pagi – ambil penerbangan atau naik bas ke Singapura
Naik MRT ke Stesen Stadium atau Stesen Kallang – pergi konsert
Keesokan hari – ambil penerbangan atau bas untuk pulang
Anda boleh berehat di Lapangan Terbang Changi sambil menunggu atau tempat pengambilan bas – Golden Mile Complex
Senarai lokasi ‘pick-up point’ bas: City Plaza, Lavender Street, Woodlands Checkpoint, Beach Road dan Chinatown
Jika anda tidak mempunyai Big Pay atau Wise, anda boleh menggunakan kad bank tempatan, asalkan ia mempunyai ‘contactless symbol’, pilihan lain guna SG Tourist PassPerkara penting:
Pastikan pasport masih sah!
Kad Ketibaan Singapura (SGAC) benda wajib! Boleh isi secara dalam talian di web https://www.ica.gov.sg/
Penghantaran percuma dalam masa tiga hari selepas ketibaan. Cara lain isi ketika sampai di lapangan terbang, SGAC checkpoint landmark dekat airport depan patung besar ini. *kalau isi dekat airport makan waktu sikit

Penginapan:

Anda boleh buat tempahan hotel di Singapura ikut jam *incase anda tak mahu bermalam
Senarai hotel anda boleh menginap caj per jam:
– Hotel G Singapore
– NuVe Urbane
– Soloha
– Ibis Budget
– ST Signature

*Harga biasanya bermula dari $30 bagi tempoh 2 jam

Tips untuk tempah hotel di Singapura:

Pilih hotel berdekatan MRT atau pusat membeli-belah atau spot tourist (contoh: Orchard Road, Haji Lane, Little India bergantung kepada pilihan anda)
Pastikan jumlah anda tempah sama dengan jumlah yang hadir, dekat sana sangat strict.
Use keyword like Boutique Hotel SG untuk cari hotel yang tawar harga berpatutan untuk menginap

Selain itu, menerusi akaun Twitter @fiqrashid turut berkongsi beberapa tips menarik untuk memudahkan perjalanan di Singapura:

Pengangkutan:

Bagi anda yang bawa pengangkutan sendiri seperti kereta atau motosikal, kena mohon autopass (untuk yang pertama kali) dekat web https://onemotoring.lta.gov.sg/content/onemotoring/home.html
Anda perlu memohon sekurang-kurangnya dua minggu sebelum masuk dan kumpul pas dekat Joho Bahru nanti. Tapi kena ada backup plan, macam ambil public transportation plan also because they are very strict, sometimes your transport tak approve dan kena resubmit. Sila ikut garis panduan
Buat anda yang nak masuk Singapura by land, kena muat turun aplikasi MyICA Mobile. Serahkan deklarasi imigrasi anda sekurang-kurangnya tiga hari sebelum tiba di Singapura sebab imigresen dekat sana dan hampir automated clearance

Author

Diyana Rahip

View all posts

View all posts


Kanak-kanak warga asing mangsa rogol diserah ke JKM

KUALA LUMPUR: Pertubuhan Kebajikan Insaniah Srikandi Malaysia (SRIKANDI) berterima kasih kepada Jabatan Kebajikan Masyarakat (JKM) kerana menerima dua kanak-kanak mangsa rogol oleh jiran mereka.

Presiden SRIKANDI, Datuk Norasyikin Abdul Ghani berkata, walaupun polisi JKM mengutamakan perlindungan ke atas warganegara tetapi dalam isu kemanusiaan seperti ini mereka sudi menerima.

“Seorang doktor yang memeriksa dua kanak-kanak itu berkata pembabitan masyarakat seperti NGO dan sebagainya untuk membantu kanak-kanak bukan warganegara yang menjadi mangsa rogol agak kurang.

“Walaupun kanak-kanak ini tidak memiliki dokumen kerana kesilapan ibu bapa mereka, tidak wajar kesalahan itu diletakkan berganda kepada mereka.

“Ini membuktikan sikap masyarakat kita yang kurang ambil endah apa yang berlaku depan mata mereka.

“Saya menyeru mana-mana pihak, NGO dan  individu bersama sama membanteras dan membendung perkara seperti berlaku di dalam negara kita atau melaporkan kepada pihak yang berkuasa,” katanya kepada MEDIA VARIASI.

Baru-baru ini SRIKANDI berjaya selamatkan dua kanak-kanak berusia 11 dan lapan tahun daripada terus menjadi hamba seks jiran-jiran mereka, warga Bangladesh dan Indonesia.

Mangsa adalah adik beradik warga Indonesia yang kematian ibu mereka sejak Mei lalu, kejadian rogol diceritakan semula kepada bapa mereka yang baharu tiba di Malaysia dari Indonesia.

Namun pelaku Bangladesh berjaya melarikan diri.

Kejadian ini dimaklumkan kepada unit khas SRIKANDI kerana bapa mereka bimbang untuk membuat laporan polis berikutan tiada dokumen perjalanan lengkap bagi kesemua beranak itu.

Dalam pada itu, SRIKANDI menyeru NGO bangkit mengekang jenayah rogol, cabul ke atas kanak-kanak, wanita tanpa mengira bangsa dan negara.

Norasyikin berkata, ketika ini masih jenayah tertutup seperti rogol, cabul kurang didedahkan umum kerana alasan mahu menjaga aib dan masa depan mangsa.

“Tetapi dalam hendak menjaga aib itu, yang terlepas adalah suspek atau pelakunya.

“Berbeza jenayah kolar putih, jenayah merompak atau rasuah, suspek khususnya membabitkan keluarga tidak didedahkan wajah mereka.

“Tidak seperti di luar negara, sebelum didakwa pelaku jenayah seperti rogol ini ditularkan terlebih dahulu demi mencegah daripada terkena kepada mangsa lain pula.

“Hak asasi kanak-kanak dan wanita di negara ini untuk rasa selamat seolah-olah dinafikan.

“Pelakunya ada yang melarikan diri dan bebas di luar sana kita tidak tahu berapa ramai lagi mangsa,” katanya.

Author

Tun Puteh Wanti

View all posts

View all posts


‘May the best man or woman win’, penganalisis ulas saingan rebut TRW

CYBERJAYA: Teka-teki mengenai pemilik baharu Kelantan FC atau The Red Warriors (TRW) belum terjawab, apabila pemiliknya, Norizam Tukiman masih tidak memutuskan untuk melepaskannya kepada mana-mana individu.

Hal ini kerana Norizam atau lebih dikenali Zamsaham perlu membuat penelitian terbaik terhadap tawaran diberi dua usahawan, Datuk Seri Hasmiza Othman dan Erfan Lee Ruslan.

Terdahulu, Erfan Lee atau dikenali Erfan Akif yang merupakan usahawan perlombongan emas dilapor menawarkan RM10 juta kepada Zamsaham.

Tidak lama selepas itu, Erfan mengumumkan bahawa satu perjanjian kerahsiaan (NDA) antara beliau dengan Zamsaham sudah dimeterai.

Sementara itu, Hasmiza atau lebih dikenali sebagai Vida tekad untuk tidak mengalah dan menegaskan akan terus bersaing untuk memiliki pasukan tersebut.

Jelasnya, beliau juga sudah mengadakan perbincangan dengan Zamsaham, namun tidak dapat mendedahkan hasil rundingan.

Vida pernah menjadi penasihat dan penaja TRW dari 2016 hingga 2017 dengan nilai tajaan hampir RM20 juta.

Tampil mengulas mengenai persaingan itu, Datuk Dr Pekan Ramli menyifatkan situasi itu sebagai sesuatu yang sihat dan perebutan TRW akan menjadi lebih menarik.

Penganalisis sukan itu juga tidak menolak kemungkinan harga atau ‘bidding‘ untuk memiliki pasukan itu akan meningkat, manakala Zamsaham boleh meletakkan harga lebih tinggi kepada pembida.

“Persoalannya mudah, siapa sanggup bayar lebih maka dialah berpeluang untuk ambil alih TRW.

“May the best man or woman win,” katanya kepada MEDIA VARIASI.

Mengulas lanjut, Pekan menganggap Vida bersungguh-sungguh untuk mengambilalih TRW dan bukan sekadar omong kosong atau gimik.

Justeru, dia berharap agar usahawan itu lebih serius untuk membanggakan penyokong Kelantan pada masa akan datang menerusi pencapaian pasukan lebih baik.

Pekan juga tidak menolak kemungkinan bahawa, penyokong Kelantan mempunyai keyakinan lebih tinggi terhadap Vida berbanding Erfan Akif disebabkan pengalamannya sebelum ini.

“Tapi, kalau susah sangat saya cadangkan Vida dan Erfan Akif bergabung untuk ambil alih TRW. Selain boleh berkongsi risiko, mereka juga boleh memperluaskan jenama perniagaan bersama dan gunakan kepakaran masing-masing.

“Saya percaya kedua-dua figura ini boleh membanggakan dan mengangkat kembali martabat bola sepak Kelantan,” jelasnya.

Author

Fazleen Safina Abd Jamil

View all posts

View all posts


Akaun Twitter Trump dikembalikan, kumpul lebih banyak pengikut

WASHINGTON: Akaun Twitter bekas Presiden Amerika Syarikat (AS) Donald Trump semakin pantas mengumpul pengikut dengan 1.3 juta pengikut baharu direkodkan dalam tempoh 40 minit sahaja, lapor Sputnik.

Pada Sabtu, Twitter menarik balik sekatan terhadap akaun Trump yang disekat sejak tahun lalu berikutan peristiwa 6 Januari 2021 di Capitol AS.

Akaun Twitter @realDonaldTrump kini mempunyai lebih 1.9 juta pengikut, walaupun Trump sendiri belum menulis sebarang ciapan baharu.

Sebelum ini akaun itu hanya mempunyai lebih 320,000 pengikut.

Ketika akaun Trump disekat pada 8 Januari 2021 akaun itu mempunyai hampir 90 juta pengikut.

Trump telah disekat daripada Twitter dan Facebook selepas kejadian rusuhan Capitol pada 6 Jan 2021.

Platform berkenaan menganggap hantaran Trump mempunyai kaitan dengan insiden berkenaan dan melanggar dasar mereka.

Bekas presiden itu kemudiannya melancarkan rangkaian sosial baharu Truth Social bagi melawan tapisan Big Tech dan melindungi hak kebebasan bersuara. – BERNAMA


Penunggang p-hailing maut bergesel bas di PJ

PETALING JAYA: Seorang penunggang p-hailing maut selepas motosikal ditunggangi hilang kawalan sebelum bergesel dengan sebuah bas di Lebuhraya Persekutuan di sini pada Selasa.

Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya menerima laporan berkaitan kemalangan itu pada jam 8.31 malam.

“Siasatan awal mendapati kemalangan berlaku pada 7.08 malam, mangsa merupakan seorang lelaki berusia 22 tahun bekerja sebagai penghantar makanan.

“Motosikal jenis Yamaha Lagenda yang ditunggang mangsa dipercayai telah hilang kawalan lalu bergesel dengan bas,” katanya dalam kenyataan pada Rabu.

Mohamad Fakhrudin berkata, akibat kejadian tersebut, mangsa terjatuh dan mengalami kecederaan parah.

“Mangsa telah dibawa ke Hospital Sungai Buloh untuk rawatan lanjut sebelum disahkan meninggal dunia.

“Kes disiasat di bawah Seksyen 41(1) Akta Pengangkutan Jalan 1987,” katanya.

Beliau berkata, orang ramai yang melihat atau berada di tempat kejadian dimohon tampil ke balai polis berhampiran atau berhubung terus dengan pegawai penyiasat trafik, Inspektor Mohd Hafeez Faesal A Aziz di talian 011-32311232 bagi membantu siasatan.

“Pihak polis mengingatkan semua pengguna jalan raya agar sentiasa mematuhi undang-undang bagi mengelak sebarang kejadian kemalangan.

“Kita tidak akan berkompromi dengan mana-mana individu yang memandu secara berbahaya dan akan mengambil tindakan tegas kepada pengguna jalan raya yang melanggar undang-undang,” katanya.

Author

Fazleen Safina Abd Jamil

View all posts

View all posts


Pelanggan Tesla Model 3 perlu bayar RM15,000 sebelum 20 Sept?

CYBERJAYA: Pelanggan Tesla Malaysia mendakwa syarikat itu telah menghubungi mereka melalui panggilan telefon dan e-mel meminta bayaran untuk Tesla Model 3 yang telah ditempah awal.

Menurut laporan soyacincau.com, e-mel tersebut mengandungi beberapa butiran yang meragukan, termasuk jumlah bayaran pendahuluan yang lebih rendah, iaitu sebanyak RM15,000.

Bayaran pendahuluan Tesla Model 3 yang diminta adalah RM3,900 lebih rendah daripada bayaran pendahuluan 10 peratus dari RM189,000, sepertimana yang dipaparkan dalam laman web Tesla Malaysia, untuk kenderaan Pacuan Roda Belakang (RWD).

E-mel itu juga menyatakan bahawa pelanggan perlu melengkapkan proses pembayaran dan menyerahkan resit sebelum 20 September 2023, dan bayaran itu tidak boleh dikembalikan.

Menurut Datuk Seri Dr Awang Adek Hussin dari Suruhanjaya Sekuriti Malaysia, laporan kes penipuan dalam talian telah meningkat sejak kebelakangan ini, dengan ribuan aduan yang direkodkan, dan kerugian mencecah puluhan juta ringgit.

Tesla Malaysia belum mengeluarkan apa-apa kenyataan buat masa ini.

Author

Ariom Rajeswaran

View all posts

View all posts


Wan Rosdy sekali lagi diberi mandat terajui kerajaan Pahang

KUANTAN: Pengerusi Barisan Nasional (BN) Pahang Datuk Seri Wan Rosdy Wan Ismail sekali lagi diberi mandat menerajui pentadbiran kerajaan negeri Pahang apabila dipilih sebagai Menteri Besar buat penggal kedua.

Pelantikan Wan Rosdy, 64, susulan perkenan Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah yang turut berkenan pembentukan kerajaan negeri daripada BN dan Pakatan Harapan (PH) setelah tiada parti yang memperoleh majoriti mudah pada Pilihan Raya Umum Ke-15 (PRU15), 19 November lepas.

Majlis pengurniaan Surat Cara Pelantikan dan mengangkat sumpah jawatan Menteri Besar diadakan hari ini di Balairung Seri, Istana Abu Bakar di Pekan.

Pada PRU15, BN memperoleh 16 kerusi Dewan Undangan Negeri (DUN) Pahang, kurang satu berbanding Perikatan Nasional (PN) manakala PH memperoleh lapan kerusi, manakala proses pengundian DUN Tioman akan berlangsung pada 7 Disember ini.

Proses pengundian itu ditangguhkan ekoran kematian calon PN Md Yunus Ramli, 61, pada 3.30 pagi hari pengundian dipercayai akibat serangan jantung. Bagaimanapun keputusan pilihan raya itu tidak akan mengubah ketiadaan majoriti mana-mana pihak.

Pada PRU15, Wan Rosdy yang merupakan Ketua UMNO Bahagian Cameron Highlands berjaya mempertahankan kerusi DUN Jelai buat penggal kelima dengan majoriti 6,983 undi.

Dilahirkan pada 1 Oktober 1958 di Kampung Tanjung Gahai, Kuala Lipis, beliau mendapat pendidikan awal di Sekolah Rendah Clifford dan Sekolah Menengah Clifford, kedua-duanya di Kuala Lipis sebelum berpindah ke Sekolah Menengah Mahmud di Raub.

Beliau kemudiannya melanjutkan pengajian dalam bidang Diploma Pengajian Perdagangan di Institut Teknologi Mara (ITM) (kini Universiti Teknologi Mara) sebelum meneruskan pengajian ke peringkat Ijazah Sarjana Muda Sains Kemasyarakatan Pengkhususan Sains Politik di Universiti Sains Malaysia (USM).

Wan Rosdy memulakan kerjayanya sebagai Penolong Ketua Pegawai Lembaga Padi Negara di Perak dengan jawatan terakhir yang disandang sebelum menyertai politik ialah Pengurus Kanan (Wilayah Pusat), Padiberas Nasional Berhad (Bernas) pada 2003.

Beliau yang bertanding pilihan raya buat kali pertama pada 2004 telah dilantik sebagai Menteri Besar Pahang pada 15 Mei 2018 bagi menggantikan Tan Sri Adnan Yaakob.

Sebelum itu, Wan Rosdy turut menganggotai Ahli Majlis Mesyuarat Kerajaan Negeri (Exco) dari 2008 hingga 2018 iaitu sebagai Pengerusi Jawatankuasa Perumahan dan Perbandaran negeri serta Pengerusi Jawatankuasa Pembangunan luar bandar dan Hal Ehwal Orang Asli.

Antara pencapaian pentadbiran Wan Rosdy dalam penggal pertamanya ialah berjaya meningkatkan kutipan hasil negeri melebihi RM1 bilion buat kali pertama, selain menarik pelaburan sebanyak RM20.56 bilion setakat 30 September lepas dan mengurangkan hutang daripada RM3.31 bilion kepada RM952.21 juta.

Wan Rosdy mendirikan rumah tangga dengan Datin Seri Burhah Mohammed dan dikurniakan tiga cahaya mata.

Antara darjah kebesaran yang pernah diterima beliau adalah Darjah Seri Utama Mahkota Wilayah (SUMW) yang membawa gelaran ‘Datuk Seri Utama’ pada 2021 dan Darjah Sri Sultan Ahmad Shah Pahang (SSAP) dengan gelaran Datuk Seri pada 2014. – BERNAMA


2 maut diserang pengganas, perlawanan Belgium-Sweden ditangguh

AKSI kelayakan Euro 2024 antara Belgium menentang Sweden yang berlangsung di Stadium King Baudouin, dekat Brussels, Belgium pada Isnin terpaksa ditangguhkan selepas tamat separuh masa pertama.

Perkara itu diputuskan selepas dua warga Sweden maut ditembak dalam satu serangan di Boulevard d’Ypres, yang berlokasi kira-kira 5 kilometer (km) dari stadium berkenaan.

Atas nasihat polis, Persatuan Bola Sepak Sweden mengarahkan penyokong supaya kekal berada di dalam stadium demi menjaga keselamatan masing-masing, selain memberi kerjasama kepada pihak berkuasa.

Penyokong berada di dalam stadium selama lebih dua jam, sebelum mesej di skrin besar meminta mereka beredar dengan tenang.

“Disebabkan insiden di Brussels pada malam ini (Isnin), perlawanan dibatalkan. Kami mengambil kira faktor semua yang terjejas,” tulis hantaran skuad kebangsaan Belgium di laman X.

Pada masa sama, pemain dari kedua-dua pasukan dicadangkan supaya tidak meneruskan perlawanan yang ketika itu menyaksikan keputusan seri 1-1.

Penyerang Sweden, Viktor Gyokeres mendahului perlawanan dengan jaringan gol pada minit ke-15, namun Romelu Lukaku tampil menyamai kedudukan hanya selepas setengah jam.

Dalam perkembangan lain, BBC melaporkan bahawa, polis Brussels bertindak menembak seorang lelaki yang disyaki membunuh dua warga Sweden itu.

Lelaki berusia 45 tahun itu ditembak di sebuah kafe di Schaerbeek dan tidak dapat dipastikan sama ada dia masih hidup atau sudah meninggal dunia.

Suspek dipercayai berasal dari Tunisia yang menetap di Belgium secara haram, selepas permohonan suakanya ditolak.

Sebelum ini, dia menyiarkan sebuah video dan mendakwa bahawa dia sudah melakukan pembunuhan atas nama Tuhan, manakala pejabat pendakwa raya percaya dia merupakan anggota  pertubuhan pengganas Negara Islam Iraq dan Syria (ISIS).

Menteri Dalam Negeri Belgium, Annelies Verlinden berkata, senjata automatik yang ditemui padanya adalah sama seperti yang digunakan dalam serangan pada Isnin.

Perdana Menteri, Alexander De Croo pada Selasa menyifatkan bahawa serangan itu merupakan keganasan yang mengerikan.

“Suspek cuba menimbulkan ketakutan, ketidakpercayaan dan perpecahan dalam masyarakat di negara ini.Pengganas mesti faham bahawa mereka tidak akan berjaya melakukan perkara itu,” katanya.

Author

Fazleen Safina Abd Jamil

View all posts

View all posts


Zahid, Lembaga Disiplin UMNO akan terus pantau 10 MP ‘broker’ PN

KUALA LUMPUR: Presiden UMNO, Datuk Seri Ahmad Zahid Hamidi menyatakan beliau bersama-sama dengan Lembaga Disiplin parti akan terus memantau 10 Ahli Parlimen yang dikatakan ‘broker’ PN.

Semalam, Zahid mendedahkan dalam taklimat khas senarai 10 Ahli Parlimen BN termasuk UMNO yang menandatangani surat akuan bersumpah (SD) menyokong pelantikan Tan Sri Muhyiddin Yassin sebagai Perdana Menteri.

Zahid ketika ditanya adakah akan diambil tindakan ke atas 10 ahli Parlimen tersebut, jawabnya beliau telah memaafkan apa yang telah berlaku itu.

“Saya mengambil pendirian bahawa kesemua 10 ahli Parlimen itu terdiri daripada ahli Parlimen UMNO dan BN. Peristiwa itu berlaku dalam usaha pembentukan kerajaan ketika itu di mana tidak ada mana-mana parti gabungan yang mempunyai kelayakan untuk melepasi 50 peratus jumlah kerusi Parlimen.

“Tentulah ketika itu usaha telah dijalankan untuk 10 ahli Parlimen ini menarik balik surat sokongan dengan melakukan ‘revocation of SD’, ertinya membuat surat akuan sumpah untuk ditarik balik.

“Oleh kerana perkara itu telah berlalu dan kini mereka bersama-sama dengan Kerajaan Perpaduan, saya menyatakan bahawa saya telah memaafkan apa yang telah berlaku itu tetapi saya akan terus bersama-sama dengan Lembaga Disiplin melakukan pemantauan terhadap pendirian yang ada sekarang.

“Dan juga sama ada mereka melakukan mana-mana gerakan atau ‘move’, tetapi saya yakin mereka akan tetap bersama-sama dengan UMNO dan BN dalam mendokong Kerajaan Perpaduan yang ada sekarang,” katanya.

Zahid berkata demikian kepada pihak media selepas merasmikan ‘booth’ pameran Kementerian Kemajuan Wilayah dan Desa (KKWD) di Pusat Perdagangan Dunia Kuala Lumpur pada Khamis.

Kata Zahid, beliau yakin kesilapan langkah dulu itu adalah kerana situasi ketika itu tidak menentu, maka pendedahan yang beliau buat dalam Majlis Taklimat Presiden itu adalah pendedahan tertutup untuk beliau berkongsi maklumat.

“Kerana mereka harus tahu apa yang berlaku di sebalik penubuhan Kerajaan Perpaduan dan oleh kerana kita harus bergerak ke hadapan, kita harus ‘move forward’, maka yang terbaik ialah bagi kita untuk menjadikan peristiwa itu sebagai pengajaran,” kata Zahid lagi.

Author

Faridah Amiratul

View all posts

View all posts


Anwar sahabat baik Palestin – PCOM

KUALA LUMPUR: Pertubuhan Kebudayaan Palestin Malaysia (PCOM) merakamkan ucapan tahniah kepada Perdana Menteri Datuk Seri Anwar Ibrahim dan sokongan beliau terhadap hak rakyat Palestin sentiasa dihargai.

Pengerusi PCOM, Muslim Imran dalam satu kenyataan berkata, pertubuhan itu berharap dapat bekerjasama dengan Anwar bukan sahaja untuk membangunkan hubungan yang lebih erat antara kedua-dua negara tetapi juga usaha bersama demi keamanan dan persahabatan rakyat kedua-dua negara.

“Kami mengucapkan selamat maju jaya dalam memikul tanggungjawab dan cabaran baharu. Kami memuji kesediaan anda untuk berkhidmat kepada rakyat dan memimpin negara ke arah masa depan lebih cerah dan baik,” kata Muslim.

Beliau berkata, Anwar sentiasa menyokong rakyat Palestin dan menjadi sahabat baik Palestin dan perjalanan panjang serta kesukaran untuk berada di kedudukan ini memberi inspirasi kepada rakyat Palestin.

PCOM juga menekankan kepentingan meningkatkan  kerjasama pelbagai bidang antara Palestin dan Malaysia berdasarkan hubungan luar biasa, sokongan dan persaudaraan.

“Kami mendoakan (Anwar) dan rakyat Malaysia dikurniakan kesihatan, kejayaan, keamanan, kestabilan, kemajuan dan kemakmuran,” kata Muslim.

Anwar mengangkat sumpah sebagai perdana menteri ke-10 Malaysia pada Khamis. – BERNAMA


Polis siasat ucapan Ahmad Zahid pada majlis Taklimat Khas Presiden – Bukit Aman

KUALA LUMPUR: Polis sedang menjalankan siasatan terhadap Presiden UMNO, Datuk Seri Datuk Dr Ahmad Zahid Hamidi, berhubung ucapannya pada majlis Taklimat Khas Presiden di Dewan Merdeka, Pusat Dagangan Dunia (WTC), di sini, Sabtu lalu.

Ketua Komunikasi Korporat Bukit Aman, ACP A.Skandaguru, berkata siasatan dijalankan susulan 12 laporan polis diterima terhadap ucapan Presiden UMNO itu.

“Siasatan mengikut Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998 dikendalikan Unit Siasatan Jenayah Terkelas D5, Jabatan Siasatan Jenayah, Bukit Aman,” katanya dalam kenyataan hari ini.

Semalam, Pengarah Biro Mobilisasi parti Amanah, Mohd Sany Hamzan, membuat laporan polis terhadap kenyataan Ahmad Zahid ketika beliau berucap semasa taklimat khas itu.

Mohd Sany mendakwa ucapan Ahmad Zahid secara terbuka dengan niat yang jelas mencaci, menghina dan memfitnah Badan Kehakiman Negara, Jabatan Peguam Negara dan Suruhanjaya Pencegahan Rasuah Malaysia berikutan keputusan Mahkamah Persekutuan dalam kes Datuk Seri Najib Tun Razak.

Klip video dan teks ucapan Ahmad Zahid dalam taklimat itu tersebar di media sosial. – BERNAMAA


Dira sah bertanding Ketua Puteri UMNO, hantar borang pencalonan hari ini

KUALA LUMPUR: Ahli Majlis Tertinggi (MT) UMNO, Datuk Khaidirah Abu Zahar, mengesahkan akan bertanding merebut jawatan Ketua Puteri UMNO dalam pemilihan UMNO 2023.

Beliau yang lebih dikenali sebagai Dira berkata, segala pengurusan berkaitan keputusannya untuk menawarkan diri bagi bertanding jawatan parti di peringkat pusat itu, telah selesai dan akan menghantar borang pencalonan hari ini.

“Secara asasnya pengurusan pemakluman semua sudah selesai berjalan dengan lancar. Kita dah maklum dengan Ketua Puteri sekarang Datuk Zahida Zarik Khan.

“Saya juga sendiri sudah maklumkan kepada Presiden UMNO Datuk Seri Dr Ahmad Zahid Hamidi dan Pengerusi Perhubungan UMNO Negeri (Melaka) Datuk Seri Ab Rauf Yusoh,” katanya selepas menghadiri Mesyuarat MT UMNO di Menara Dato Onn di sini malam tadi.

Beliau yang menjangkakan pertandingan empat penjuru dalam pemilihan kali ini, berharap agar semua calon yang menawarkan diri ialah mereka yang mempunyai nilai dan mampu untuk memacu UMNO dengan lebih baik.

“Pemilihan ini bukan sahaja untuk memangkin perubahan dan mencari pemimpin baharu sahaja, tetapi juga untuk memastikan siapa sahaja yang ingin menawarkan diri ini, seseorang yang mempunyai nilai dan mampu untuk membawa parti dengan jauh lebih baik,” katanya.

Pemilihan UMNO diadakan bermula 1 Februari lepas hingga 18 Mac ini, dengan Persidangan Tahunan UMNO Cawangan dan Pemilihan Jawatankuasa Cawangan, Wanita, Pemuda dan Puteri Cawangan ialah pada 1 hingga 26 Februari.

Mesyuarat Perwakilan dan Pemilihan Jawatankuasa Wanita, Pemuda dan Puteri UMNO Bahagian bersama Pemilihan Exco Wanita, Pemuda dan Puteri UMNO Pusat pula bakal diadakan serentak di seluruh negara pada 11 Mac.

Mesyuarat Perwakilan dan Pemilihan Jawatankuasa UMNO Bahagian bersama Pemilihan Ahli Majlis Tertinggi UMNO pula akan diadakan serentak di seluruh negara pada 18 Mac. – BERNAMA


Satelit komunikasi Liga Arab sedia untuk dilancarkan

WASHINGTON: Satelit penyampai komunikasi untuk 21 anggota Liga Arab dijadualkan dilancarkan pada malam Selasa dari Stesen Angkasa Cape Canaveral di Florida, Amerika Syarikat.

SpaceX merancang untuk membawa satelit ARABSAT BADR-8 ke orbit menggunakan roket Falcon 9 dari Kompleks Pelancaran 40, dengan tetingkap pelancaran 127 minit yang dibuka pada 11.25 malam EDT, lapor United Press International (UPI).

Bagaimanapun, peramal menjangkakan 70 peratus peluang penangguhan kerana awan tebal dan kilat di kawasan itu, menurut SpaceX.

Roket itu akan membawa satelit sejauh 35,888 km di atas Bumi untuk meningkatkan telekomunikasi antara negara di Eropah, Asia Barat, Afrika dan Asia tengah.

Satelit itu dilengkapi dengan transponder yang besar untuk penerimaan televisyen satelit dan komunikasi dalam apa yang dipanggil jalur KU dan C.

Arabsat dibangunkan oleh Airbus Defense and Space di Toulouse, Perancis. Ia mempunyai berat 4.9 tan dan menggunakan pendorong elektrik yang inovatif dan jangka hayat operasinya sekurang-kurangnya 15 tahun.

Jika cuaca baik dan semuanya berfungsi dengan baik pada malam Selasa, Falcon 9 dan muatannya akan mencapai kelajuan maksimum 28,003 km sejam. – BERNAMA-UPI


Seramai 31,092 telah dapatkan kad sim internet RM5 sebulan – Fahmi

Perkara itu dimaklumkan Menteri Komunikasi dan Digital, Fahmi Fadzil melalui satu hantaran ringkas di laman Facebook rasminya.

“Semoga inisiatif ini mampu bantu kurangkan beban golongan rentan untuk dapatkan akses internet dengan harga yang murah,” katanya dalam hantaran itu.

Pakej berkenaan dilancarkan pada 28 Februari lepas bagi memudahkan golongan rentan seperti kumpulan B40, veteran, orang kurang upaya dan warga emas mendapatkan akses internet, sekali gus merapatkan jurang digital antara rakyat Malaysia.

Pakej itu ditawarkan oleh lima syarikat penyedia perkhidmatan telekomunikasi iaitu CelcomDigi, Maxis, UMobile, Telekom Malaysia serta YTL Communications, dan orang ramai boleh mendapatkan maklumat mengenainya di laman web penyedia perkhidmatan masing-masing. – BERNAMA


PAS dikecam hipokrit, dahulu ‘haram’ panggung kini tonton sama

LEBIH 30 tahun PAS ‘mengharamkan’ panggung wayang di Kelantan.

Empat panggung wayang atau pawagam terkenal di Kota Bharu, Kelantan suatu ketika dahulu iaitu Lido, Odean, Rani dan Rex sebelum semuanya menghentikan operasi sebelum dan sekitar tahun 1990-an.

Menolak saranan BN pada tahun 2016 agar dibuka sebuah panggung, PAS berkata syarat ketat boleh dikenakan kepada pengusaha panggung wayang namun masih ada ruang terbuka yang boleh mengundang kepada MAKSIAT.

Pada Mac 2019, Ahmad Yaakob – Menteri Besar Kelantan merangkap Timbalan Mursyidul Am PAS – berkata tiada keperluan untuk Kelantan mempunyai panggung wayang bagi menyekat unsur maksiat di negeri Serambi Mekah itu.

Anehnya, walaupun usaha PAS menyekat maksiat di Kelantan, statistik Polis Diraja Malaysia (PDRM) tetap menunjukkan peningkatan kes jenayah seks kekasih bawah umur sehingga 46 peratus sepanjang tahun 2020 di Kelantan.

Ketua Polis Kelantan, Datuk Shafien Mamat dipetik berkata, rekod jenayah rogol itu adalah termasuk oleh ‘golongan agamawan’ mencatatkan 108 kes iaitu meningkat sebanyak 34 kes daripada jumlah 74 kes pada tahun 2019.

Baru-baru ini parti Amanah menyindir PAS kerana mengajak orang ramai ke panggung wayang bagi menyokong filem patriotik terbaru Mat Kilau: Kebangkitan Pahlawan arahan sutradara terkenal Syamsul Yusof.

Parti itu bersifat ‘hipokrit’ kerana mereka dulu yang menentang pembukaan pawagam di Kelantan, tetapi pada 18 Mei lalu, PAS melalui Facebooknya mempromosikan pula filem berkaitan penentangan tokoh pejuang kemerdekaan Mat Kilau dalam melawan penjajah Inggeris.

Bahaya sikap HIPOKRIT ini kerana mereka ibarat sesumpah yang boleh berubah warna pada bila-bila masa sahaja demi menyelamatkan dirinya tetapi bukan untuk membantu rakannya.

Author

Tun Puteh Wanti

View all posts

View all posts


ZCITY lancarkan Inisiatif Payung RAHMAH

PUTRAJAYA: ZCITY dengan kerjasama Kementerian Perdagangan Dalam Negeri dan Kos Sara Hidup (KPDN) telah melancarkan Kempen Inisiatif Payung RAHMAH bagi membantu individu atau keluarga mengatasi kos meningkat dalam perbelanjaan harian.

Menurut Pengasas dan Ketua Pegawai Eksekutif ZCITY, Sam Teo, pakej RAHMAH melalui aplikasi ZCITY, pengguna dapat menikmati pelbagai faedah seperti baucar petrol, pembayaran bil, baucar makanan, barangan runcit dan lain-lain dengan jaminan harga terendah.

“Pengguna ZCITY boleh menerima e-baucar bernilai RM70 apabila mereka berbelanja sebanyak RM50.

“E-baucar ini boleh digunakan untuk pelbagai keperluan seperti mengisi minyak kenderaan, membeli makanan, barangan runcit dan menyelesaikan bil bulanan untuk perkhidmatan termasuk telekomunikasi, langganan TV, utiliti dan banyak lagi.

“Selaras dengan inisiatif KPDN, kami yakin bahawa Kempen Inisiatif Payung RAHMAH akan memberikan bantuan praktikal kepada rakyat Malaysia melalui platform gaya hidup digital kami,” katanya.

Sam Teo berkata demikian ketika melancarkan Kempen Inisiatif Payung RAHMAH bersama ZCITY di IOI City Mall Putrajaya, hari ini.

Tambahnya, orang ramai boleh memuat turun aplikasi ZCITY melalui https://www.zcity.io/download.

Author

Nurul Ain Japri

View all posts

View all posts


Fahmi nafi pegawai disiasat SPRM

KUALA TERENGGANU: Menteri Komunikasi dan Digital, Fahmi Fadzil, menafikan dakwaan bahawa seorang daripada pegawainya sedang disiasat  Suruhanjaya Pencegahan Rasuah Malaysia (SPRM).

Beliau berkata, dakwaan itu adalah palsu dan fitnah yang jahat terhadap Kementerian Komunikasi dan Digital (KKD) termasuk dirinya sendiri.

“Semua pegawai saya setakat sekarang ini, masih berkhidmat seperti biasa dan tiada siapa pun yang dipanggil SPRM. Perkara ini telah kita sahkan,” katanya ketika ditemui pemberita selepas menghadiri Sesi Townhall Menteri Bersama Warga KKD Terengganu di Auditorium RTM, di sini, hari ini.

Fahmi berkata, beliau sudah meminta setiausaha politiknya untuk membuat laporan polis berkenaan dakwaan itu kerana ia merupakan tuduhan yang tidak berasas.

“Saya beri peringatan dan nasihat, kalau tidak pasti jangan kongsi. Sila semak sebelum sebar dan pihak Suruhanjaya Komunikasi dan Multimedia (MCMC) juga memantau dan sekiranya perlu ambil tindakan maka tindakan akan diambil,” katanya.

Semalam, portal Edisi Siasat menerusi saluran Telegram, mendakwa Fahmi dan Menteri Sumber Asli, Alam Sekitar dan Perubahan Iklim, Nik Nazmi Nik Ahmad telah memecat pegawai masing-masing kerana dipanggil SPRM untuk membantu siasatan rasuah. – BERNAMA


Pelaksanaan subsidi bersasar perlu bersekali bantuan sara hidup

KUALA LUMPUR: Cadangan pelaksanaan pemberian subsidi bersasar jika dilaksanakan kelak perlu bersekali dengan bantuan sara hidup bersesuaian kepada kumpulan sasar dalam kalangan rakyat Malaysia.

Pensyarah Perakaunan dan Tadbirurus Putra Business School, Prof Madya Dr Ahmed Razman Abdul Latiff berkata, sekiranya subsidi bersasar dijalankan tanpa mekanisme lain seperti bantuan sara hidup, kadar inflasi dijangka kembali meningkat.

Beliau berkata perkara itu menyebabkan rakyat kurang berbelanja dan secara tidak langsung memperlahankan perkembangan perniagaan serta kurang aktiviti melabur susulan harga barangan dan perkhidmatan yang meningkat akibat impak subsidi bersasar.

“Oleh itu, jika subsidi bersasar tersebut dilaksanakan bersama bantuan sara hidup, B40 akan mampu berbelanja seperti biasa. Tetapi mungkin M40 akan mengurangkan sedikit perbelanjaan harian mereka,” katanya kepada Bernama.

Selain itu, Razman berkata Belanjawan 2023 perlu dibentang semula dengan mengambil kira semua inisiatif daripada manifesto kerajaan perpaduan yang dianggotai pelbagai parti yang mempunyai manifesto tersendiri.

Pensyarah Kanan Fakulti Perniagaan dan Ekonomi, Universiti Malaya, Dr Roza Hazli Zakaria berkata, sekiranya penarikan subsidi dilakukan secara drastik dan menyeluruh, keupayaan pengguna untuk berbelanja akan terjejas selain kesan rantaian besar melibatkan kenaikan harga barangan dan perkhidmatan dalam sektor lain.

“Kita pernah mengalami situasi ini beberapa tahun lepas apabila subsidi ditarik balik untuk minyak petrol, dan harga minyak meningkat kepada RM2.70.  Ia menyebabkan kenaikan harga barangan lain dan menjejaskan keupayaan pengguna berbelanja,” katanya.

Bagaimanapun, Roza Hazli berkata, sekiranya penarikan subsidi dilakukan secara berperingkat, dimulakan dengan barangan keperluan asas seperti beras, minyak masak, tepung dan gula, kesannya ke atas kuasa beli pengguna tidak besar.

Ini kerana barangan seperti itu mengambil bahagian yang kecil daripada belanjawan harian pengguna, katanya.

Roza Hazli turut berpendapat bahawa Belanjawan 2023 perlu diubah suai dan dibentangkan semula sekiranya penyelarasan subsidi tersebut direalisasikan.

“Ini kerana dalam belanjawan lepas, kerajaan memperuntukkan jumlah yang besar untuk subsidi iaitu sebanyak RM55 bilion atau 11.3 peratus daripada jumlah belanja mengurus,” katanya.

Sementara itu, penganalisis politik daripada Universiti Utara Malaysia (UUM), Profesor Dr Mohd Azizuddin Mohd Sani berkata, walaupun terdapat kegusaran gologan M40 dan T20 mengenai akibat pemberian subsidi bersasar, beliau percaya mereka masih menerima manfaat melalui insentif lain yang disesuaikan untuk mereka.

“Saya rasa golongan itu akan bimbang pada awalnya, namun menyokong usaha ini setelah mengetahui kebaikan pelaksanaan subsidi bersasar,” katanya.

Oleh itu, beliau berkata kerajaan perlu membentuk satu dasar yang holisitik atau komprehensif dalam melaksanakan perubahan itu.

“Ini bukan satu tugas mudah namun ia harus dilakukan bagi melindungi kewangan negara dan membolehkan sumber dana negara digunakan untuk manfaat semua rakyat,” katanya.

Semalam, Perdana Menteri, Datuk Seri Anwar Ibrahim berkata, kerajaan akan mencerakin dan menelusuri semula kaedah pengagihan subsidi kepada subsidi bersasar dan memberi jaminan kepentingan pihak industri akan tetap diberi perhatian.

Beliau berkata ini bagi memastikan subsidi yang memberi implikasi kewangan besar kepada kerajaan pada masa ini, hanya dinikmati oleh pihak benar-benar layak. – BERNAMA


Air berat buatan Iran jadi ‘buruan’ dunia

Beliau membuat kenyataan itu semasa bercakap kepada pemberita selepas pertemuan antara saintis nuklear Iran dan pegawai yang berlangsung di luar lawatan oleh Pemimpin Tertinggi Revolusi Islam Ayatollah Seyyed Ali Khamenei ke pameran mengenai pencapaian nuklear terbaru Iran di Tehran.

Mengenai rundingan pembelian air berat Iran, beliau berkata, pelanggan mencadangkan ia dijual lebih AS$1,000 seliter.

Pegawai itu juga menyatakan bahawa, penghasilan 20 peratus bahan api tulen dan derivatif air berat dan farmaseutikal nuklear yang lebih cekap daripada ubat lain menunjukkan Iran mendahului dalam teknologi nuklear. – BERNAMA-IRNA


Netizen teruja lihat TikTok JPM rancak selepas Anwar jadi PM

CYBERJAYA: Ramai warga maya menzahirkan reaksi teruja melihat perkembangan semasa akaun sosial media TikTok Jabatan Perdana Menteri (JPM) selepas Datuk Seri Anwar Ibrahim menjadi Perdana Menteri Malaysia yang ke-10.

Berikut merupakan beberapa komen warga maya daripada TikTok terhadap akaun JPM yang MEDIA VARIASI dapat kumpulkan mengenai perkara tersebut.

“Sejak DSAI (Datuk Seri Anwar Ibrahim) jadi PM ni, media team JPM power betul eh,” kata pengguna TikTok, @petre_ikato.

“Ada Anwar aku ‘like’! Kalau tak aku swipe! 😂,” kata pengguna TikTok, @ymaa1901.

“Sejak DSAI jadi PM nii aku banyak ‘follow’ badan kerajaan.. sebelum ni memang tak ambil ‘port’ langsung..😂😂,” kata pengguna TikTok, @fazaarif7717.

“Setiap hari ternanti-nanti perkembangan kerajaan… serius tak pernah rasa macam ni🔥🔥🔥 semangat yang luar biasa,” kata pengguna TikTok, @shii226.

“Amboi dah dua kali JPM lalu ‘fyp’ ‘iols’ ni. Rasanya tak pernah nampak jabatan kerajaan punya video TikTok lalu,” kata pengguna TikTok, @yongshinjuai.

“Wah post pasal DSAI ‘viewer’ dan ‘likers’ banyak 😁😁🥰🥰,” kata pengguna TikTok, @kucings__.

“Wehh.. ‘page’ kerajaan makin ‘best’ sejak DSAI masuk.. terus ‘follow’ untuk ikuti perkembangan PM10 kita..🥰,” kata pengguna TikTok, @khyrulhycal.

Setakat ini terdapat empat video TikTok yang dikeluarkan JPM mengenai Anwar iaitu ketika beliau memulakan tugasnya sebagai perdana menteri di Putrajaya dan ketika Perhimpunan Bulanan Perdana Menteri Bersama Warga Jabatan Perdana Menteri.

Author

Faridah Amiratul

View all posts

View all posts


FOC prihatin kebajikan rakyat termasuk Sabah, Sarawak

KUALA LUMPUR: Family Of Charity (FOC) memberi perhatian terhadap kebajikan rakyat termasuk di Sabah dan Sarawak dalam misi jelajah kasih keluarga Malaysia.

Pengasas Rumah Amal Family Of Charity, Datin Shariffah Al-Attas berkata, rakyat di Sabah dan Sarawak masih terkesan teruk tidak seperti di Semenanjung yang banyak badan kebajikan bantu.

“Kita lihat di Sabah, Sarawak masih ramai tercicir dari segi isu pekerjaan, pendidikan, kemudahan, dokumentasi untuk isu tanpa kewarganegaraan dan lain-lain.

“Kita cuba dapatkan data pesakit Kanser, Leukimia dan lain-lain untuk dibantu. Terbaru, FOC membantu seorang warga emas yang melecur 80 peratus seluruh tubuh badannya.

“Antara bentuk sumbangan adalah solar, bank makanan perpustakaan mini dan surau di Malaysia Timur itu.

“FOC akan terbang ke Sabah pada awal tahun depan untuk meneruskan usaha membantu rakyat memerlukan di sana.

“Dalam masa sama kita sedang menggalakkan lebih ramai individu dan korporat untuk terbabit dalam usaha ini,” katanya pada sidang media Majlis Malam Amal sempena sambutan Hari Malaysia ke-59, dianjurkan bersama oleh
pihak Pembangunan Keluarga Negara (LPPKN).

Tengku Temenggong Perlis Yang Amat Mulia Dato’ Seri Diraja Syed Amir Abidin Jamalullail Ibni Almarhum Tuanku Syed Putra Jamalullail sudi mencemar duli hadir ke majlis.

Turut hadir, kira-kira 250 tetamu termasuk acara pada sebelah siang, Pengerusi Lembaga Penduduk dan LPPKN, Datuk Suhaimi Ghazali, Ketua Pengarah LPPKN Abdul Syukur Abdullah, Ketua Pengarah Kebajikan Masyarakat, Datuk Shaharuddin Abu Sohot.

Malam Amal tema “Old Malaya” adalah bersempena peristiwa bersejarah, pembentukan Malaysia pada 16 September 1963.

Malam amal tersebut turut diserikan lagi dengan persembahan kebudayaan pelbagai kaum, persembahan peragaan pakaian oleh pereka fesyen tersohor negara yang juga merupakan pemenang Piala Seri Endon 2004 ( Soft Furnishing Category), Ridzuan Bohari dengan tema ‘Cinta akan Perpaduan’.

Author

Tun Puteh Wanti

View all posts

View all posts


RUU Kawalan Merokok perlu dibentangkan secepat mungkin – Dr Zaliha

KOTA KINABALU: Menteri Kesihatan Dr Zaliha Mustafa meminta semua pihak menyokong usaha untuk memastikan Rang Undang-Undang (RUU) Kawalan Produk Merokok Demi Kesihatan Awam 2023 dapat dibentangkan di Parlimen dalam persidangan akan datang.

Beliau berkata, melalui langkah perundangan ini, ia diharapkan akan dapat melahirkan generasi muda Malaysia bebas daripada sebarang bentuk tabiat merokok yang dikenali sebagai Generasi Penamat Rokok melibatkan golongan remaja lahir pada 1 Januari 2007 dan seterusnya.

Katanya, tinjauan kesihatan remaja melibatkan golongan anak muda berusia 13 hingga 17 tahun menunjukkan peningkatan pengguna peranti merokok elektronik daripada 211,084 orang pada tahun 2017 kepada 301,109 orang pada tahun 2022.

“Ini belum mengambil kira penggunaan rokok konvensional yang melibatkan kumpulan remaja ini iaitu seramai 186,817 orang pada tahun 2022. Data yang dikongsikan ini merupakan satu senario nyata yang menuntut keprihatinan dan tindakan secara bersama semua pihak.

Beliau berkata demikian dalam teks ucapannya yang dibacakan Timbalannya Lukanisman Awang Sauni pada Majlis Perasmian Hari Tanpa Tembakau Sedunia Peringkat Kebangsaaan di sini hari ini.

Dr Zaliha berkata, Malaysia menyaksikan peningkatan kes penyakit tidak berjangkit (NCD) berdasarkan laporan Tinjauan Kebangsaan Kesihatan dan Morbiditi (NHMS) 2019, dan NCD ini sebenarnya boleh dicegah melalui pembudayaan hidup sihat antaranya dengan tidak mengamalkan tabiat merokok.

Beliau berkata, tinjauan itu juga menunjukkan bahawa dianggarkan lebih daripada 27,200 kematian setiap tahun di negara ini adalah akibat tabiat merokok setiap tahun.

Katanya, pada masa yang sama kementeriannya juga memberikan perhatian kepada peningkatan trend penggunaan rokok elektronik dan vape iaitu prevalen sebanyak 4.9 peratus yang bersamaan dengan 1.13 juta pengguna dalam kalangan dewasa. – BERNAMA


Sanusi minta hentikan naratif Langkawi mahal

ALOR SETAR: Menteri Besar, Datuk Seri Muhammad Sanusi Md. Nor meminta semua pihak agar menghentikan sentimen Langkawi mahal yang disifatkan memberi gambaran salah tentang pulau peranginan tersebut.

Muhammad Sanusi menegaskan, naratif yang dimainkan itu perlu diperbetulkan kerana ia secara tidak langsung menjejaskan sektor pelancongan pulau berkenaan.

“Orang bagi gambaran (Langkawi) mahal, saya rasa di Langkawi harga sama sahaja macam tahun lepas macam itulah.

“Cerita macam siakap (tiga rasa) itu sahaja bukan? Tapi itu satu kes sahaja daripada 2.6 juta pelancong yang masuk ke Langkawi. Satu kes sahaja digambarkan seolah-olah Langkawi mahal? Saya rasa perkara ini patut diperbetulkan,” katanya pada sidang akhbar selepas mempengerusikan Mesyuarat Exco di Wisma Darul Aman di sini hari ini.

Beliau mengulas tentang laporan akhbar ini semalam bahawa semakin ramai pengusaha makanan menutup operasi manakala pemilik kereta sewa melelong kenderaan masing-masing.

Muhammad Sanusi bagaimanapun tidak menafikan berlaku kemerosotan pelancong ke Langkawi, namun didorong oleh pelbagai faktor termasuk kekurangan pelancong antarabangsa yang menyumbang sebanyak 60 peratus kadar kemasukan berbanding domestik sebanyak 40 peratus sebelum pandemik Covid-19.

“Sebelum pandemik 60 peratus pelancong masuk adalah luar negara, sebanyak 40 peratus daripada domestik. Di kalangan pelancong domestik hanya berbelanja RM300 sementara pelancong luar negara sekitar RM900 hingga RM1,000 di Langkawi.

“Sebarang kekurangan pelancong antarabangsa akan membawa kekurangan kepada pendapatan dalam sektor pelancongan.

“Dahulu ada penerbangan terus dari Qatar Airways tujuh kali seminggu sekarang ia belum berjalan lagi. Qatar Airways ada 121 destinasi sehari dan satu penerbangan ke Langkawi. Saya harap perkara ini diambil perhatian,”

Muhammad Sanusi menambah, sehingga Oktober lepas Langkawi mencatatkan kemasukan pelancong mencecah 2.2 juta daripada 3.2 juta pelancong yang disasarkan sehingga hujung tahun ini.

“Sasaran kita tahun lepas sebanyak 2.5 juta pelancong tetapi cecah 2.6 juta. Kita letak sasaran lebih sikit tahun lepas. Orang datang ke Langkawi tahun lepas, tahun ini mereka nak cop pasport ke Krabi. Dua destinasi ini tak jauh suasana dan keadaan di Krabi lebih kurang luar negara juga,” katanya.

Katanya, selain itu, isu larangan minum arak dan peratusan berpakaian menutup aurat yang menjadi polemik berkaitan di Langkawi sebelum ini juga merupakan satu fitnah dan pembohongan yang hanya menambah masalah dan menjauhkan pelancong luar dari pulau itu.

“Ada satu naratif yang cuba dibawa dan usaha berterusan untuk memberi gambaran salah tentang Langkawi konon orang tak datang ke Langkawi. Ia dimulakan oleh Menteri Pelancongan sendiri di Parlimen konon ada gangguan atau halangan kepada pelancong tak boleh pakai seluar pendek.

“Tetapi hal itu tak berbangkit dan saya sudah periksa semua agensi tak ada sesiapa larang sesiapa pun. Satu kempen publisiti buruk kepada Langkawi oleh Menteri Pelancongan sendiri.

“Perkara ini dapat perhatian, kalau menteri pun beri publisiti negatif kepada pelancongan saya harap menteri itu dapat ditukarkan ke kementerian lain,” katanya.

Tambahnya, menteri, timbalan menteri dan pegawai agensi patut memberi sesuatu yang positif kepada destinasi pelancongan seluruh negara.

Jelasnya, sektor pelancongan Langkawi menyumbang pendapatan kepada Kerajaan Persekutuan sebanyak RM3.4 bilion lantas sebarang persepsi negatif itu akan mengakibatkan pendapatan menyusut dalam sektor pelancongan negara. – Kosmo!

Author

Media Variasi

View all posts

View all posts